**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 12 Δεκεμβρίου 2023, ημέρα Τρίτη και ώρα 18.05΄, στην Αίθουσα Γερουσίας τoυ Μεγάρου της Βουλής, συνεδρίασε η Διαρκής Επιτροπή Οικονομικών Υποθέσεων υπό την προεδρία του Προέδρου της, κ. Απόστολου Βεσυρόπουλου, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Εθνικής Οικονομίας και Οικονομικών «Οργανωτικές και διαδικαστικές διατάξεις για την ανάπτυξη, παρεμβάσεις για την ενίσχυση της δίκαιης αναπτυξιακής μετάβασης και άλλες επείγουσες διατάξεις» (3η συνεδρίαση).

Στη συνεδρίαση παρέστησαν ο Αναπληρωτής Υπουργός Εθνικής Οικονομίας και Οικονομικών, κ. Νικόλαος Παπαθανάσης, ο Υφυπουργός Εθνικής Οικονομίας και Οικονομικών, κ. Αθανάσιος Πετραλιάς, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Αβραμόπουλος Δημήτριος, Ακτύπης Διονύσιος, Αυγερινοπούλου Διονυσία – Θεοδώρα, Βεσυρόπουλος Απόστολος, Δερμεντζόπουλος Χρήστος, Ζεμπίλης Αθανάσιος, Ιατρίδη Τσαμπίκα (Μίκα), Καββαδάς Αθανάσιος, Καλαφάτης Σταύρος, Καραγκούνης Κωνσταντίνος (Κώστας), Καραμανλή Άννα, Κοτρωνιάς Γεώργιος, Κρητικός Νεοκλής, Κωτσός Γεώργιος, Λιούτας Αθανάσιος, Μηταράκης Παναγιώτης (Νότης), Μπακογιάννη Θεοδώρα (Ντόρα), Μπαραλιάκος Ξενοφών (Φώντας), Πασχαλίδης Ιωάννης, Πέτσας Στυλιανός (Στέλιος), Σαλμάς Μάριος, Σκόνδρα Ασημίνα, Τσιάρας Κωνσταντίνος, Παναγιωτόπουλος Ανδρέας, Γεροβασίλη Όλγα, Καραμέρος Γεώργιος, Αποστολάκη Ελένη-Μαρία (Μιλένα), Βατσινά Ελένη, Γερουλάνος Παύλος, Κουκουλόπουλος Παρασκευάς (Πάρις), Σταρακά Χριστίνα, Μεταξάς Βασίλειος, Κομνηνάκα Μαρία, Συντυχάκης Εμμανουήλ, Δελλής Ιωάννης, Βιλιάρδος Βασίλειος, Φωτόπουλος Στυλιανός, Κόντης Ιωάννης, Χαλκιάς Αθανάσιος, Οικονομόπουλος Αναστάσιος.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Κυρίες και κύριοι συνάδελφοι, καλησπέρα. Αρχίζει η συνεδρίαση της Διαρκούς Επιτροπής Οικονομικών Υποθέσεων με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Εθνικής Οικονομίας και Οικονομικών «Οργανωτικές και διαδικαστικές διατάξεις για την ανάπτυξη, παρεμβάσεις για την ενίσχυση της δίκαιης αναπτυξιακής μετάβασης και άλλες επείγουσες διατάξεις».

Πριν προχωρήσουμε στη συζήτηση επί των άρθρων, καλούνται οι Εισηγητές και οι Ειδικοί Αγορητές να ψηφίσουν επί της αρχής του νομοσχεδίου.

Το λόγο έχει ο κ. Καββαδάς.

**ΑΘΑΝΑΣΙΟΣ ΚΑΒΒΑΔΑΣ (Εισηγητής της Πλειοψηφίας):** Υπέρ, κ. Πρόεδρε.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Το λόγο έχει ο κ. Παναγιωτόπουλος.

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ (Εισηγητής της Μειοψηφίας):** Επιφύλαξη, κ. Πρόεδρε.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Το λόγο έχει ο κ. Γερουλάνος.

**ΠΑΥΛΟΣ ΓΕΡΟΥΛΑΝΟΣ (Ειδικός Αγορητής της Κ.Ο. «ΠΑΣΟΚ – ΚΙΝΗΜΑ ΑΛΛΑΓΗΣ»):** Κατά, κ. Πρόεδρε.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Το λόγο έχει ο κ. Φωτόπουλος.

**ΣΤΥΛΙΑΝΟΣ ΦΩΤΟΠΟΥΛΟΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ»):** Επιφύλαξη, κ. Πρόεδρε.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Το λόγο έχει ο κ. Κόντης.

**ΙΩΑΝΝΗΣ ΚΟΝΤΗΣ (Ειδικός Αγορητής της Κ.Ο. «ΣΠΑΡΤΙΑΤΕΣ»):** Επιφύλαξη, κ. Πρόεδρε.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Το λόγο έχει ο κ. Οικονομόπουλος.

**ΤΑΣΟΣ ΟΙΚΟΝΟΜΟΠΟΥΛΟΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ“ΝΙΚΗ”»):** Επιφύλαξη, κ. Πρόεδρε.

Να συνεχίσουμε τη συζήτηση επί των άρθρων και μόλις έρθουν και οι άλλοι δύο συνάδελφοι θα ερωτηθούν για την διαδικασία της ψήφισης του νομοσχεδίου.

Εισερχόμαστε στη συζήτηση επί των άρθρων. Το λόγο έχει ο κ. Καββαδάς.

**ΑΘΑΝΑΣΙΟΣ ΚΑΒΒΑΔΑΣ (Εισηγητής της Πλειοψηφίας):** Ευχαριστώ, κ. Πρόεδρε. Έπειτα από τη δεύτερη συνεδρίαση όπου είχαμε την ευκαιρία να ακούσουμε και να συζητήσουμε με τους φορείς ενδιαφέρουσες απόψεις και πτυχές του νομοσχεδίου, περνάμε στην παρουσίαση των 98 άρθρων του νομοσχεδίου που κατανέμονται σε 12 μέρη με επιμέρους κεφάλαια.

Το πρώτο μέρος περιλαμβάνει μεταξύ άλλων διατάξεις για την εύρυθμη λειτουργία του Εθνικού Προγράμματος Ανάπτυξης, του Προγράμματος Δημοσίων Επενδύσεων, του Ταμείου Ανάκαμψης και της Ελληνικής Αναπτυξιακής Τράπεζας.

Στο άρθρο 3 παρέχονται διευκολύνσεις σε Υπουργεία και φορείς μέχρι να αναθεωρηθούν τα ταμειακά προγράμματα.

Με το άρθρο 4, η κάλυψη από το ΠΔΕ των μη επιλέξιμων δαπανών που ισχύει για τα προγράμματα του ΕΣΠΑ επεκτείνεται και στα έργα του μηχανισμού «Συνδέοντας την Ευρώπη» των περιόδων 2014 - 2020 και 2021 - 2027, για την αποτελεσματικότερη αξιοποίηση των περιορισμένων εθνικών πόρων.

Με το άρθρο 5, προβλέπεται η υπογραφή του αρμόδιου για το ΠΔΕ   
Υπουργού, προκειμένου να ενταχθούν στο συγχρηματοδοτούμενο σκέλος του ΠΔΕ έργα, στα οποία συμμετέχουν ευρωπαϊκά ταμεία και προγράμματα ή ευρωπαϊκοί και διεθνείς χρηματοδοτικοί μηχανισμοί.

Με το δεύτερο κεφάλαιο του νομοσχεδίου που απαρτίζεται από τα άρθρα 6 έως 13, επέρχονται αλλαγές προκειμένου να βελτιωθεί και να ενισχυθεί η λειτουργία των ειδικών υπηρεσιών που ασκούν καθήκοντα διαχειριστικής αρχής ή ενδιάμεσου φορέα στα χρηματοδοτικά και αναπτυξιακά προγράμματα.

Με το άρθρο 7, τροποποιείται η αρμοδιότητα της Διαχειριστικής Αρχής Προγραμμάτων και της Διαχειριστικής Αρχής του Στρατηγικού Σχεδίου για την Κοινή Αγροτική Πολιτική, προκειμένου να περιλαμβάνονται και συμφωνίες - πλαίσιο στο πεδίο ελέγχου νομιμότητας των διαδικασιών ανάθεσης.

Με το άρθρο 9, η Ειδική Υπηρεσία Εφαρμογής Συγχρηματοδοτούμενων Ενεργειών θα λειτουργεί πλέον ως δικαιούχος και ενδιάμεσος φορέας και στο πρόγραμμα «Ψηφιακός Μετασχηματισμός».

Με το άρθρο 10, ρυθμίζονται θέματα κινητικότητας των υπαλλήλων των ειδικών υπηρεσιών.

Με το άρθρο 11, επιταχύνεται το κλείσιμο πράξεων της προγραμματικής περιόδου 2014 - 2020 για ζητήματα που αφορούν στην επαλήθευση δαπανών ή στην παράδοση έργων.

Με το άρθρο 12, καθορίζεται ότι η επιτελική δομή ΕΣΠΑ του Υπουργείου Παιδείας θα έχει την αρμοδιότητα έκδοσης των προσκλήσεων εκδήλωσης ενδιαφέροντος και για έργα του Ταμείου Ανάκαμψης και Ανθεκτικότητας που διαχειρίζεται το Υπουργείο Παιδείας, Θρησκευμάτων και Αθλητισμού.

Το τρίτο κεφάλαιο περιέχει διατάξεις για την Ειδική Υπηρεσία Συντονισμού του Ταμείου Ανάκαμψης και αποτελείται από τα άρθρα 14 έως 18. Συγκεκριμένα, με το άρθρο 14 προβλέπεται η δημιουργία αυτοτελούς τμήματος υλοποίησης δράσης δανειακής στήριξης, αφού έχει αυξηθεί το δανειακό σκέλος του Ταμείου Ανάκαμψης και επομένως, απαιτείται η υποστήριξη σε διοικητικό και τεχνικά θέματα.

Σε καμία περίπτωση αυτή η ρύθμιση δεν επικαλύπτει τις αρμοδιότητες του αυτοτελούς τμήματος παρακολούθησης της σύναψης και εκτέλεσης των δανειακών συμβάσεων και των συμβάσεων που συνάπτονται στο πλαίσιο αξιοποίησης των δανειακών πόρων του Ταμείου Ανάκαμψης, όπως συστάθηκε με το άρθρο 64, του νόμου 5036 του 2023.

Επίσης, με το άρθρο 15 δημιουργείται Τμήμα Συντονισμού και Παρακολούθησης Δράσεων με στόχο την παρακολούθηση και τον συντονισμό συγκεκριμένων τομέων παρέμβασης, ιδίως στον τομέα της απασχόλησης και των δεξιοτήτων της κοινωνικής προστασίας, της εκπαίδευσης, της μετανάστευσης, της δικαιοσύνης, του εκσυγχρονισμού της διοίκησης, του πολιτισμού και του αθλητισμού.

Στα άρθρα 16 και 17, ρυθμίζονται περαιτέρω ζητήματα διάρθρωσης και προσωπικού, ενώ στο άρθρο 18 δίνεται η δυνατότητα στο ΤΑΙΠΕΔ για την υλοποίηση έργων του Υπουργείου Υγείας από το Ταμείο Ανάκαμψης να αναθέτει σε ιδιωτικό φορέα την επίβλεψη.

Στο τέταρτο κεφάλαιο και στα άρθρα 19 και 20, ρυθμίζονται ζητήματα λειτουργίας της Ελληνικής Αναπτυξιακής Τράπεζας. Συγκεκριμένα, με το άρθρο 19 τροποποιείται το καταστατικό της και η Τράπεζα αποκτά πλέον τη δυνατότητα χρηματοδότησης στρατηγικών, καινοτόμων και οικονομικά βιώσιμων έργων, καθώς και επενδυτικών προγραμμάτων και έργων με περιβαλλοντικές και αναπτυξιακές διαστάσεις.

Στο 5ο κεφάλαιο του δεύτερου μέρους του νομοσχεδίου υπάρχουν οι διατάξεις των άρθρων 21 έως 24, που αφορούν στις συμπράξεις δημόσιου και ιδιωτικού τομέα.

Με το άρθρο 22, ενισχύονται οι αρμοδιότητες της Μονάδας Συμπράξεων Δημόσιου και Ιδιωτικού Τομέα, προκειμένου να συνδράμει τη Διυπουργική Επιτροπή Συμπράξεων Δημόσιου και Ιδιωτικού Τομέα στο έργο της.

Με το άρθρο 23, παρέχεται στον αρμόδιο Υπουργό για την εποπτεία της συγκεκριμένης μονάδας ΣΔΙΤ, η εξουσιοδότηση για την υπογραφή εκ μέρους του ελληνικού δημοσίου των συμβάσεων εγγυήσεων υπέρ των δημοσίων φορέων της καταβολής του συνόλου ή μέρους των συμβατικών ανταλλαγμάτων που προβλέπονται στις ΣΔΙΤ.

Το τρίτο μέρος του νομοσχεδίου περιλαμβάνει διατάξεις για την ενίσχυση της δίκαιης αναπτυξιακής μετάβασης, για συντομία ΔΑΜ και περιλαμβάνει τα άρθρα 25 έως 35. Έτσι, με το άρθρο 25 παρατείνεται η λειτουργία της Ειδικής Υπηρεσίας ΔΑΜ μέχρι τις 31/12/2035, ώστε να συμπεριλάβει και την επόμενη προγραμματική περίοδο του ΕΣΠΑ 2007 - 2015.

Με το άρθρο 26, συστήνεται αυτοτελές τμήμα Παρατηρητηρίου στην Ειδική Υπηρεσία ΔΑΜ.

Με το άρθρο 28, επέρχονται αλλαγές στις αρμοδιότητες της Διεύθυνσης Στρατηγικού Σχεδιασμού και Χρηματοδότησης, στις οποίες, θα συμπεριλαμβάνονται πλέον και αυτές που αφορούν στην ενημέρωση δυνητικών δικαιούχων για τις δυνατότητες χρηματοδότησης έργων και επενδυτικών σχεδίων δίκαιης αναπτυξιακής μετάβασης και στην υλοποίηση πράξεων τεχνικής βοήθειας με χρηματοδότηση από το Πράσινο Ταμείο.

Παράλληλα, με τα υπόλοιπα άρθρα ρυθμίζονται ζητήματα για το προσωπικό της Ειδικής Υπηρεσίας Δίκαιης Αναπτυξιακής Μετάβασης και επέρχονται οι κατάλληλες προσαρμογές στην υφιστάμενη νομοθεσία.

Στο Δ΄ μέρος του νομοσχεδίου περιλαμβάνονται νομοθετικές ρυθμίσεις και διατάξεις, με αναπτυξιακό αλλά και κοινωνικό χαρακτήρα. Οι διατάξεις που αφορούν αρμοδιότητες των Υπουργείων Εθνικής Οικονομίας και Οικονομικών και Τουρισμού, εκτείνονται στο πρώτο κεφάλαιο αυτού του Δ΄ μέρους στα άρθρα 36 έως 51.

Αναλυτικά, το άρθρο 36 διασφαλίζει τις αυξήσεις των 70 ευρώ στο δημόσιο τομέα, που ξεκινούν από την 1/1/2024, αφού καθίσταται σαφές ότι δεν συμψηφίζονται με τυχόν υφιστάμενη 31/12/2023 προσωπική διαφορά αποδοχών.

Το άρθρο 37 χορηγεί από την 1/1/2024 στα μετακινούμενα στελέχη των ενόπλων δυνάμεων και των σωμάτων ασφαλείας, την αύξηση της χιλιομετρικής αποζημίωσης και των εξόδων διανυκτέρευσης εσωτερικού, που χορηγήθηκε στους άλλους δημοσίους υπαλλήλους για λόγους ισονομίας.

Το άρθρο 38 διασφαλίζει ότι καταβληθέντα ποσά για επιδόματα επικίνδυνης και ανθυγιεινής εργασίας στους εργαζόμενους στα ελληνικά αμυντικά συστήματα, δεν αναζητούνται από το κράτος.

Το άρθρο 39 προβλέπει την αύξηση επιδομάτων, παροχών και αποζημιώσεων δικαστικών λειτουργών και προσωπικού του νομικού συμβουλίου του κράτους.

Το άρθρο 40 ορίζει ότι τα τμήματα μετεκπαίδευσης μισθωτών τουριστικών επαγγελμάτων δύνανται να καλύπτονται και από πόρους του τακτικού προϋπολογισμού του κράτους, ώστε να ξεκινήσει έγκαιρα το φετινό σπουδαστικό έτος 2023 – 2024, αλλά και να συνεχιστεί η χρηματοδότηση της για τα επόμενα χρόνια.

Το άρθρο 42 αυξάνει το ποσοστό των εισπράξεων από προξενικά και συναφή τέλη, τα οποία οδηγούνται στην κάλυψη λειτουργικών δαπανών του Υπουργείου Εξωτερικών.

Το άρθρο 44 αφορά μια πολύ σημαντική ρύθμιση για τους ΟΤΑ, αφού αυξάνεται κατά 230 εκατομμύρια ευρώ το ποσό με το οποίο επιδοτούνται μέσω κεντρικών αυτοτελών πόρων οι δήμοι και οι περιφέρειες, από τον κρατικό προϋπολογισμό.

Το άρθρο 48 παρατείνει έως 31/12/2024 την ισχύ της εξαίρεσης της ελληνικής αεροπορικής βιομηχανίας από την προσκόμιση πιστοποιητικού ασφαλιστικής και φορολογικής ενημερότητας.

Το άρθρο 49 προβλέπει την δυνατότητα ένταξης στο πρόγραμμα του ψηφιακού μετασχηματισμού και μικρομεσαίων επιχειρήσεων, που έχουν συσταθεί μετά την 1/1/2022.

Το άρθρο 50 απαλλάσσει τους περιφερειακούς τηλεοπτικούς σταθμούς από τον ειδικό φόρο τηλεοπτικών διαφημίσεων για το 2024.

Στο 2ο κεφάλαιο του Δ΄ μέρους του νομοσχεδίου, ρυθμίζονται ζητήματα του Υπουργείου Ανάπτυξης που περιλαμβάνονται στα άρθρα 52 έως 58.

Συγκεκριμένα με τα άρθρα 52, 53, 54 παρατείνεται η προθεσμία για την ολοκλήρωση της επένδυσης και της έναρξης παραγωγικής λειτουργίας για επενδυτικά σχέδια του ν.3299/2004 μέχρι την 1/4/2024. Παρατείνεται η προθεσμία για την ολοκλήρωση της επένδυσης και έναρξης παραγωγικής λειτουργίας για επενδυτικά σχέδια ν. 3908/2011 μέχρι τις 31/12/2024, εφόσον έχει υλοποιηθεί μέχρι 31/12/2023 το 25% του επιλέξιμου κόστους της επένδυσης. Επίσης, παρατείνεται η προθεσμία για την ολοκλήρωση της επένδυσης και έναρξη παραγωγικής λειτουργίας για επενδυτικά σχέδια του ν. 4399/2016 για δύο χρόνια, εφόσον μέχρι την ημερομηνία ολοκλήρωσης που ορίζεται στην απόφαση υπαγωγής έχει υλοποιηθεί τουλάχιστον το 10% του επιλέξιμου κόστους επένδυσης. Τονίζω, ότι η προθεσμία ολοκλήρωσης έχει λήξει από τον Αύγουστο 2023 και σε περίπτωση που δεν δοθεί νέα παράταση, όλα αυτά τα επενδυτικά σχέδια θα απενταχθούν.

Το άρθρο 56 προβλέπει, ότι οι αποφάσεις δημάρχων για λειτουργία εμπορικών καταστημάτων τις Κυριακές έχουν πλέον άμεση ισχύ. Μέχρι τώρα μεσολαβούσε ένα έτος από τη δημοσίευση της απόφασης.

Με το άρθρο 57 παρατείνονται επίσης μια σειρά προθεσμίες που αφορούν, πρώτον τη δυνατότητα ανανέωσης της άδειας λαϊκής για τους πωλητές λαϊκών αγορών, εφόσον εξοφλήσουν το ειδικό τέλος μέχρι 31/1/2024. Δεύτερον, την περιστολή φαινομένων αθέμιτης κερδοφορίας αφού μέχρι τις 30/6/2024 απαγορεύεται η αποκόμιση μικτού κέρδους από μια σειρά βασικών προϊόντων, σε επίπεδα πάνω από το αντίστοιχο περιθώριο που ίσχυε πριν τις 31/12/2021. Τρίτον, το καλάθι του νοικοκυριού παρατείνεται μέχρι 30/6/2024. Τέταρτον, την υποχρέωση δημοσίευσης προκηρύξεων δημοσίων συμβάσεων στον περιφερειακό τύπο έως 31/12/2025 για τη στήριξη του επαρχιακού τύπου. Πέμπτον, τη συγκράτηση του μέγιστου ύψους αναπροσαρμογής των εμπορικών μισθώσεων στο 3% για το έτος 2024. Έκτον, την απαλλαγή των ναυπηγείων Ελευσίνας από την υποχρέωση προσκόμισης φορολογικής και ασφαλιστικής ενημερότητας, έναντι οποιουδήποτε αρχής και φορέα έως 31/12/2024.

Τέλος, με το άρθρο 58 παρατείνονται μέχρι 31/12/2024 οι μισθώσεις κινηματογράφων και θεάτρων, χωρίς αύξηση μισθώματος.

Το 3ο κεφάλαιο του Δ΄ μέρους του νομοσχεδίου, αφορά ζητήματα αρμοδιότητας του Υπουργείου Μεταφορών και καλύπτει τα άρθρα 59 – 65.

Με το άρθρο 59 παρατείνονται οι προθεσμίες υποβολής αιτήσεων για την παροχή των ενισχύσεων, που προβλέφθηκαν με τον ν.2963/2001 προς τα ΚΤΕΛ και άλλους συγκοινωνιακούς φορείς, με σκοπό μεταξύ άλλων την αντικατάσταση λεωφορείων.

Με το άρθρο 61 παρατείνονται τα όρια ηλικίας απόσυρσης από την κυκλοφορία οχημάτων των φορέων παροχής συγκοινωνιακού έργου, ειδικών τουριστικών λεωφορείων, ΚΤΕΛ και ταξί. Για οχήματα που συμπληρώνουν το όριο μεταξύ 1/1/2022 και 31/12/2023 δίνεται μια μικρή παράταση μέχρι 30/4, ώστε να δοθεί επαρκής χρόνος ανανέωσης του στόλου.

Με το άρθρο 62 επικαιροποιείται ο νόμος για το ελληνικό Μετρό και διευρύνεται σκοπός του.

Με το άρθρο 65 δίνονται παρατάσεις σε διάφορες πολεοδομικές ρυθμίσεις.

Το Ε΄ μέρος του νομοσχεδίου αφορά ρυθμίσεις για την αντιμετώπιση της πανδημίας και την ενίσχυση της κοινωνικής συνοχής και περιλαμβάνει τα άρθρα 66 – 74.

Στο άρθρο 66 παρατείνονται μία σειρά ρυθμίσεις για την καταπολέμηση του Covid 19.

Στο άρθρο 67 παρατείνονται έως 29/2/2024 οι συμβάσεις για υπηρεσίες αποθήκευσης, φύλαξης και μεταφοράς εμβολίων.

Το άρθρο 68 προβλέπει την παραμονή στο ΕΣΥ γιατρών, των οποίων η υπαλληλική σχέση λύεται αυτοδικαίως 31/12/2023 λόγω της συμπλήρωσης του 67ου έτος της ηλικίας τους, εφόσον η θέση τους δεν έχει προκηρυχθεί ή δεσμευτεί με άλλο τρόπο και οι συγκεκριμένοι γιατροί συμμετέχουν στο πρόγραμμα εφημεριών. Το μέτρο αφορά συγκεκριμένες ειδικότητες, αναισθησιολογία, εσωτερική παθολογία, νεφρολογία, ακτινολογία, ιατρική βιοπαθολογία, εργαστηριακή ιατρική, πνευμονολογία, ψυχιατρική, αλλά και όλους τους γιατρούς που υπηρετούν στα γενικά νοσοκομεία, κέντρα υγείας και κέντρα υγείας της νησιωτικής χώρας. Θέλω να επαναλάβω αυτό που είπα και χθες για τους οδοντιάτρους. Είναι μια σπάνια ειδικότητα στα νοσοκομεία μας και πρέπει να συμπεριληφθούν στη διάταξη.

Με το άρθρο 69 παρατείνεται η παραμονή στο ΕΣΥ ειδικευόμενων νοσηλευτών μέχρι τις 29/2/2024.

Με το άρθρο 70 παρατείνεται έως την 31/12/2024 η ισχύς των συμβάσεων επικουρικού ιατρικού νοσηλευτικού λοιπού και πάσης φύσεως προσωπικού, στα νοσοκομεία και άλλες δομές υγείας, ενώ με το άρθρο 71 παρατείνονται μέχρι 31/3 οι συμβάσεις εργασίας του προσωπικού, που έχει προσληφθεί για την πανδημία σε προνοιακούς φορείς. Ολοκληρώνεται το κομμάτι του Υπουργείου Υγείας.

Τα υπόλοιπα άρθρα 72 -74 αυτού του μέρους, αφορούν το Υπουργείο Κοινωνικής Συνοχής και Οικογένειας και το Υπουργείο Παιδείας, Θρησκευμάτων και Αθλητισμού.

Το ΣΤ΄ μέρος του νομοσχεδίου αφορά διατάξεις αρμοδιότητας του Υπουργείου Πολιτισμού. Στα άρθρα 75 και 78 επέρχονται ρυθμίσεις για την αντιμετώπιση ζητημάτων που έχουν δημιουργηθεί σε επιμέρους υπηρεσίες και νομικά πρόσωπα του Υπουργείου Πολιτισμού, με σκοπό την καλύτερη, ορθολογικότερη και αποδοτικότερη άσκηση των αρμοδιοτήτων τους.

Στο Ζ΄ μέρος του νομοσχεδίου περιλαμβάνονται ρυθμίσεις αρμοδιότητας των Υπουργείων Προστασίας του Πολίτη, Εθνικής Άμυνας και Παιδείας στα άρθρα 79 έως 85.

Ιδιαίτερη αναφορά πρέπει να γίνει για το άρθρο 80, που θεσπίζει τη χορήγηση ειδικής αποζημίωσης στο προσωπικό της ελληνικής αστυνομίας, που απασχολείται σε μέτρα τάξης, ασφάλειας και τροχαίας για τη διεξαγωγή αθλητικών συναντήσεων. Είναι μια εύλογη, ορθολογική και αναγκαία θεσμική παρέμβαση, που η πολιτεία οφείλει στους αστυνομικούς στο πλαίσιο ενός σοβαρού πλαισίου αντιμετώπισης της τυφλής πλέον βίας στους αθλητικούς χώρους, την οποία είδαμε και με το πρόσφατο συμβάν με τον άτυχο αστυνομικό. Είπα αρκετά πράγματα για αυτό στη χθεσινή μου εισήγηση. Η αντιμετώπιση της οπαδικής βίας πρέπει να είναι αυστηρή και απόλυτη. Στους αθλητικούς χώρους δεν χωρά η βία και η παραβατικότητα.

Στο άρθρο 81, καλύπτεται η πληρωμή δαπανών του Υπουργείου Προστασίας του Πολίτη για εκπαιδευτικές αποζημιώσεις, μετακινήσεις και οδοιπορικά έξοδα των ειδικών φορέων, που διαχειρίζεται η Ελληνική Αστυνομία, καθώς και δαπάνες οδοιπορικών εξόδων των συνοριοφυλάκων, οι οποίοι συμμετείχαν στα έκτακτα μέτρα αντιμετώπισης των καταστροφών στη Σάμο από το σεισμό της 30ης Οκτωβρίου του 2020.

Με το άρθρο 84, δίνεται η δυνατότητα αξιοποίησης κατασχεμένων μέσων, από την Ελληνική Αστυνομία, για την ανανέωση και ενίσχυση του στόλου της.

Με το άρθρο 85, παρατείνεται η θητεία των μελών της Διαρκούς Επιτροπής για την Αντιμετώπιση της Βίας έως 31 Μαρτίου του 2024.

Το Όγδοο Μέρος του νομοσχεδίου, που περιλαμβάνει τα άρθρα 86 έως 94, συνδέεται με νομοθετικές ρυθμίσεις αρμοδιότητας του Υπουργείου Εσωτερικών.

Με το άρθρο 87, παρέχονται δανειακές διευκολύνσεις σε δήμους των Περιφερειών Ανατολικής Μακεδονίας και Θράκης, Στερεάς Ελλάδας, Θεσσαλίας και Αττικής, που έχουν πληγεί από φυσικές καταστροφές. Οι διευκολύνσεις αφορούν δάνεια που έχουν δοθεί από το Ταμείο Παρακαταθηκών και Δανείων.

Με τα άρθρα 89 έως 92, ρυθμίζονται ζητήματα των Περιφερειακών Συμβουλίων. Και συγκεκριμένα:

Με το άρθρο 89, δίνεται η δυνατότητα ορισμού και Περιφερειακού Συμβούλου της Πλειοψηφίας της Περιφέρειας Αττικής ως Προέδρου του Ειδικού Διαβαθμικού Συνδέσμου Νομού Αττικής.

Με το άρθρο 90, δίνεται η δυνατότητα ορισμού και Περιφερειακού Συμβούλου, αντί μόνο για τον Περιφερειάρχη, ως Προέδρου Επιτροπών Αποφασιστικού Χαρακτήρα.

Με το άρθρο 91, παρέχεται η δυνατότητα στον Πρόεδρο του Περιφερειακού Συμβουλίου να επιλέξει αν θα πάρει άδεια μετ’ αποδοχών ή αν θα συνεχίσει να παρέχει υπηρεσίες στον εργασιακό του φορέα, ενώ μέχρι σήμερα αυτή είχε υποχρεωτικό χαρακτήρα.

Στο άρθρο 92, δίνεται η δυνατότητα η ορκωμοσία των Περιφερειακών Αρχών να μη γίνεται στην έδρα της Περιφέρειας, αλλά οπουδήποτε εντός των διοικητικών ορίων της. Επίσης, ορίζεται ότι σύγκληση των Δημοτικών και Περιφερειακών Αρχών, για την ανάδειξη των Προεδρείων των Συμβουλίων και των αντίστοιχων Επιτροπών, μπορεί να διενεργηθεί έως τις 8 Ιανουαρίου, αντί για τις 2 Ιανουαρίου που οριζόταν.

Με το άρθρο 93, προβλέπεται ότι η προθεσμία εξόφλησης ή ρύθμισης οφειλών των εκλεγέντων δημάρχων, δημοτικών συμβούλων ή προέδρων δημοτικών κοινοτήτων, οι οποίες ξεπερνούν τα 300 ευρώ, παρατείνεται έως την ημέρα εγκατάστασης των νέων δημοτικών Αρχών, αντί των 10 ημερών από την ανακήρυξη τους, που ίσχυε μέχρι σήμερα.

Με το άρθρο 94, ρυθμίζονται ζητήματα σχετικά με τη λύση των δημοτικών επιχειρήσεων.

Τα τρία τελευταία άρθρα αποτελούν καθένα και ένα ξεχωριστό μέρος του νομοσχεδίου.

Στο άρθρο 95, καθορίζεται το ανώτατο όριο των αποδοχών των μελών, συνταγματικά κατοχυρωμένων Ανεξάρτητων Αρχών, το οποίο δεν μπορεί να υπερβαίνει σε ύψος το 80% των πάσης φύσεως αποδοχών, που ορίζονται για τους δικαστικούς λειτουργούς.

Στο άρθρο 96, δίνεται παράταση κατά 1 έτος της προθεσμίας αδειοδότησης τηλεοπτικών και ραδιοφωνικών καναλιών, με σκοπό αφενός τη μετάβαση στο καθεστώς υποχρεωτικής μετάδοσης του προγράμματος σε υψηλή ευκρίνεια και αφετέρου για την ολοκλήρωση της διεξαγωγής διαδικασίας αδειοδότησης.

Τέλος, στο άρθρο 97, δίνεται παράταση στην προθεσμία υποβολής αιτήσεων για την απασχόληση πολιτών τρίτων χωρών σε αγροτικές εργασίες, μέχρι τις 31 Δεκεμβρίου του 2024, ενώ επέρχονται και κάποιες ρυθμίσεις στις άδειες παραμονής, οι οποίες σχετίζονται με υλοποίηση επενδύσεων.

Κυρίες και κύριοι συνάδελφοι, το νομοσχέδιο αυτό -όπως είπα και στην ομιλία μου επί της αρχής- αντιμετωπίζει υπαρκτά ζητήματα. Προωθεί τη μεταρρυθμιστική ατζέντα της Κυβέρνησης, ενώ περιέχει και μέτρα κοινωνικού χαρακτήρα.

Σε αυτό το πεδίο αναμετράται η Κυβέρνηση, εδώ και 4 χρόνια, και σε αυτό το πεδίο έχει κερδίσει την εμπιστοσύνη του ελληνικού λαού.

Σας ευχαριστώ πολύ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Ευχαριστούμε τον κύριο Καββαδά. Το λόγο έχει ο κ. Παναγιωτόπουλος.

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ (Εισηγητής της Μειοψηφίας):** Ευχαριστώ, κύριε Πρόεδρε.

Λοιπόν, κύριε Πρόεδρε, κύριοι Υπουργοί, κύριοι συνάδελφοι, τώρα τι να πρωτοπούμε και τι να πρωτοσχολιάσουμε στα άρθρα αυτά, σε αυτό το νομοσχέδιο. Θέλουμε ένα καινούργιο 20λεπτο, κύριε Εισηγητά, όπως καταλαβαίνετε. Αλλά, από το πρωί, σε τόσες Επιτροπές που είμαστε, μάλλον δεν νομίζω ότι θα καταλάβουμε και το τι λέμε.

Δεν θα πιάσω, τώρα, ένα-ένα να τα εξηγήσουμε, γιατί είναι 100 τα άρθρα.

Αλλά, αυτό που δεν καταλαβαίνω είναι ότι έχουμε παρατάσεις επικουρικών, συμβασιούχων και ένα σωρό άλλων. Δεν δόθηκε, όμως, μια πειστική απάντηση γιατί σε άλλους έχουμε μέχρι 28/2/2024, σε άλλους μέχρι το Μάρτιο και σε άλλους μέχρι τον 12ο του 2024. Τι κατηγορίες, δηλαδή, εργαζομένων είναι αυτοί; Τι σκοπό άλλον επιτελούν αυτοί; Ή, θα έρθουμε πάλι σε λίγο και θα λέμε τα ίδια; Να είμαστε συνεπείς, κύριοι συνάδελφοι της Πλειοψηφίας και της Κυβέρνησης Υπουργοί, σε αυτά που λέμε.

Διότι, να σας πάω σε άλλο νομοσχέδιο. Παράταση, δίνουν προθεσμία να έρθουν πυροσβέστες και λοιποί των δήμων να εξυπηρετήσουν το ΕΚΑΒ. «Τι είναι αυτό, κύριε Υπουργέ;» τού λέμε. «Ένα τρίμηνο είναι, μέχρι να ρυθμίσουμε τα πράγματα», λέει. Καινούργια ρύθμιση, τώρα, για ένα χρόνο. Δηλαδή, πάμε ουσιαστικά για μονιμοποίηση, δια της διολίσθησης. Πρώτον, εισχώρησης του ιδιωτικού τομέα και εγκατάστασης στο δημόσιο και μονιμοποίησής του, με ωραίο τρόπο. Είναι σαν να μην παίρνει χαμπάρι κανείς τίποτα. Ένα 3μηνο είναι, άντε να συμφωνήσουμε. Ένα 6μηνο είναι, άντε να βοηθήσουμε. Και, στο τέλος, μία μόνιμη κατάσταση. Δεν νομίζω ότι έχει δικαιολογία αυτό.

Είναι εργαζόμενοι ετών, είναι εργαζόμενοι που έχουν σηκώσει το βάρος. Θέλετε τους ειδικευμένους νοσηλευτές, θέλετε του ΑΕ τους 4000 ή μήπως δεν τους χρειάζεται το σύστημα σήμερα; Ξέρετε ότι το Εθνικό Σύστημα Υγείας, σήμερα, έχει στο 35% του συνολικού δυναμικού του συμβασιούχους και κρέμεται; Πώς θα τακτοποιηθεί αυτό; Πού πάμε, λοιπόν, όταν στηριζόμαστε στο Σύστημα Υγείας; Καλώς εχόντων των πραγμάτων. Φανταστείτε να μάς τύχει και ανωμαλία τύπου πανδημίας.

Βέβαια, βρήκατε μια ευκαιρία με την πανδημία με τον κορωνοϊό, την έχετε πάρει τώρα και νομοθετείτε ό,τι σάς χρειάζεται και ό,τι σάς κατεβαίνει, με μέτρα που βαπτίζουμε κατά της πανδημίας. Τώρα, τι μέτρα κατά της πανδημίας; Κοίταγα εδώ, σε ένα σημείο, δίνει για τα εμβόλια 2μηνη παράταση –λέει. Πού πάει το 2μηνο; Τι; Θα σταματήσει ο εμβολιασμός;

Δεν τα καταλαβαίνω. Ορισμένα είναι τόσο περίεργα και δεν εξηγούνται κιόλας, έτσι; Για να τα καταλάβουμε τουλάχιστον και να συμμετάσχουμε και εμείς στην όλη κοινοβουλευτική διαδικασία.

Τώρα, ποια άρθρα να πιάσουμε και ποια να αφήσουμε. Θα σας λέω μόνο εκείνα, στα οποία είμαστε κατά, διότι τα υπέρ –εντάξει- τα θεωρούμε «τακτοποιητικά». Δεν θεωρούμε ότι αυτή πρέπει να είναι η σωστή μας κοινοβουλευτική τοποθέτηση, αλλά όταν ένας εργαζόμενος είναι επί ξύλου κρεμάμενος και 2 μήνες και 3 – λες και θα τού κάνουμε χάρη, θα μου πεις- είναι καλό και δεν μπορείς να μην συμφωνήσεις. Αυτό, όμως, δεν σημαίνει ότι δεν πρέπει να αγωνιστούμε για μόνιμες θέσεις εργασίας, για κάλυψη των κενών, για τακτοποίηση των συμβασιούχων και για ένα σταθερό Εθνικό Σύστημα Υγείας δημοσίου χαρακτήρα, το οποίο θα υπηρετεί το λαό.

Και πολλώ δε μάλλον και σε όλα τα υπόλοιπα θέματα.

Στα άρθρα 14 και 15, «Κατά».

Δανειακή σύμβαση, λέει το άρθρο 16. Και εδώ να κρατήσουμε επιφύλαξη, διότι μου φαίνεται και αυτό ότι θα το καταψηφίσουμε. Διότι βλέπω ότι οι χρηματοδοτήσεις αυτές είναι «υδροκεφαλικές». Πάνε και επιλέγουν τους αρκετά μεγάλους να στηρίξουν. Τον μικρομεσαίο, τον Έλληνα «νοικοκυράκο» -όπως είπα και στην προηγούμενη συνεδρίαση- ουσιαστικά τον πετάνε απέξω. Η Ελλάδα, αυτή είναι και έτσι είναι διαμορφωμένη η οικονομία της και δεν μπορείς να μην το δεις έτσι. Διότι, αυτό δεν μπορεί να αλλάξει από τη μια μέρα στην άλλη -το αντιλαμβάνεστε αυτό.

Στο Άρθρο 17 ψηφίζουμε κατά και στο Άρθρο 18, διότι είναι περίεργος ο ρόλος που επιφυλάσσεται για το ΤΑΙΠΕΔ. Είπε προηγουμένως ο κύριος Σταμπουλίδης ότι είναι έτοιμο, έχουν δώσει μελέτες έξω.

Δηλαδή, τι κάνει;

Τι είναι το ΤΑΙΠΕΔ;

Ενδιάμεσος φορέας ιδιωτικοποίησης της επίβλεψης και της διαχείρισης των έργων από τα ιδιωτικά συμφέροντα;

Αυτό θέλουμε ή θέλουμε υπηρεσίες σταθερές, τεχνικές υπηρεσίες των οργανισμών του κράτους στελεχωμένες άξιες για να βγάλουν πέρα ένα έργο στη μελέτη, στην επίβλεψη, στην τακτοποίηση του;

Πώς να συμφωνήσουμε έτσι λοιπόν όταν η Κυβέρνηση επιλέγει τον ιδιωτικό φορέα επίβλεψης στο πνεύμα της πρόσφατης επικείμενης νομοθέτησης που εισήγαγε τους ιδιώτες στην επίβλεψη των έργων;

Στο Άρθρο 19 το είπα και χθες ότι έχουμε επιφύλαξη και εκεί για τον ρόλο που θα παίξει η Αναπτυξιακή Τράπεζα, για το πνεύμα το οποίο διακατέχει την κυβερνώσα πλειοψηφία και την Κυβέρνηση για το πού θέλει να πάει και ποιους θέλει να στηρίξει. Εξάλλου, δεν είναι ξεκάθαρο αυτό και από το Ταμείο Ανάκαμψης για το πού θέλουμε να στοχεύσουμε και πού θέλουμε να πάμε και κατά πόσον και με ποια διαφάνεια θέλουμε να ξεκαθαρίσουμε ποιες επιχειρήσεις στηρίζουμε και ποιες όχι.

Διότι, από μια ματιά που έριξα στον κατάλογο των έργων δεν ξέρω ποια ήταν τα κριτήρια που επελέγησαν για να ενταχθούν στο Ταμείο Ανάκαμψης επιχειρήσεις μικρές, μεσαίες ή μεγαλύτερες. Είχε ας πούμε για παράδειγμα ένα ιδιωτικό διαγνωστικό κέντρο στα Χανιά. Έχει 2.000 διαγνωστικά κέντρα ιδιωτικά η χώρα.

Τώρα, πως επελέγη αυτό στα Χανιά δεν ξέρω. Κανένας συμπέθερος του Μητσοτάκη ήταν μάλλον. Οπότε ευλόγως προκύπτουν απορίες.

Ποια είναι τα κριτήρια που εντάσσεις έργα στο Ταμείο Ανάκαμψης και αν αυτά συμβάλλουν στην ανάπτυξη του τόπου, στην ευημερία του λαού και το ποιον εξυπηρετούν;

Δεν βάζουν τα 400 εκατομμύρια στον Βασιλάκη της AEGEAN που θέλει να φτιάξει ξενοδοχείο. Γιατί έτσι βλέπουμε να αναγορεύουμε 5, 10 ανθρώπους και γίνεται σχεδόν σε όλους τους τομείς της οικονομίας, πρώτης της ενέργειας, να συσσωρεύονται οι δυνάμεις και οι εξουσίες σε 10 ανθρώπους στη χώρα και αυτοί να κάνουν τα κουμάντα και από εκεί και πέρα όλοι οι υπόλοιποι να παρακολουθούν.

Στο Άρθρο 21 ψηφίζουμε κατά και εδώ. Μάλλον αλχημείες μου μοιάζουν.

Στο Άρθρο 22 ψηφίζουμε κατά.

Στο Άρθρο 23 ψηφίζουμε κατά και εδώ.

Το Άρθρο 24 προβλέπει και εδώ νομοτεχνικές βελτιώσεις, χρηματοδότηση τεχνικής βοήθειας του έργου της μονάδας ΣΔΙΤ και εδώ ψηφίζουμε κατά. Γενικώς έχουμε διαφορετική αντίληψη και οπτική γωνία που βλέπουμε τα πράγματα, κύριε Πρόεδρε, δεδομένου ότι εμείς τα βλέπουμε από τη σκοπιά της ενίσχυσης του δημοσίου τομέα γιατί αυτός είναι που υπερασπίζεται το συμφέρον του λαού. Δεν λέμε να καταργηθεί ο ιδιωτικός, μπορεί να συμπληρώσει, μπορεί να παίζει επικουρικό ρόλο. Ψηφίζουμε παρών.

Στο Άρθρο 29 ψηφίζουμε κατά.

Στο Άρθρο 41 ψηφίζουμε κατά. Το εξήγησα και στην προηγούμενη συνεδρίαση.

Στο Άρθρο 42 ψηφίζουμε παρών.

Στο Άρθρο 47 ψηφίζουμε κατά.

Στο Άρθρο 49 ψηφίζουμε κατά.

Των λαϊκών αγορών και τις άδειες των άλλων ακούσαμε και τους φορείς. Βέβαια, εγώ θα έκανα μία πρόταση προς τους Υπουργούς, να υπάρξουν διευκολύνσεις στους πωλητές των λαϊκών αγορών είτε άλλων φορέων και μέσων. Να απαλλαχθούν τουλάχιστον στην περιοχή της Θεσσαλίας που επλήγη βάναυσα και βάρβαρα το τελευταίο διάστημα και ουσιαστικά ο κόσμος βγήκε εκτός της παραγωγικής διαδικασίας και κινδυνεύει το αύριο του. Να εξαιρεθούν από καταβολή φόρων, πόρων, τελών και ότι άλλο πληρώνουν. Να έχουμε ειδική νομοθετική ρύθμιση γι’ αυτούς όπου μας παίρνει να τους διευκολύνουμε και τους παραγωγούς και τα τηλεοπτικά μέσα και τα ραδιοφωνικά και όλους τους άλλους.

Βέβαια, να πούμε ότι οι εφημερίδες της επαρχίας, ο επαρχιακός τύπος, πρέπει να ενισχυθεί διότι εμείς που είμαστε από επαρχία καταλαβαίνουμε τον σημαντικό και κομβικό ρόλο που παίζουν, την αναγνωσιμότητα που έχουν και πρέπει σε αυτό να τα στηρίξουμε και να τα στηρίξουμε σε μόνιμο χαρακτήρα. Έγινε, τι έγινε το 2012 μην πάμε εκεί. Δόθηκε το 2015 8 χρόνια παράταση.

Γιατί δίνουμε δύο χρόνια τώρα;

Ευλόγως διαμαρτύρονται και φωνάζουν. Νομίζω ότι είναι πράγματα τα οποία δεν κοστίζουν, πρέπει να τακτοποιηθούν αυτά.

Στις διατάξεις των Υπουργείων Μεταφορών και Περιβάλλοντος έχω και εδώ πολλά κατά.

Στις διατάξεις του Υπουργείου Υγείας τα προανέφερα.

Στις διατάξεις του Υπουργείου Πολιτισμού πρέπει και εδώ να τακτοποιήσουμε ζητήματα διότι με τον τρόπο που μπαίνετε νομίζω ότι είναι άκομψο.

Στις διατάξεις του Υπουργείου Ψηφιακής Διακυβέρνησης πάλι είμαστε κατά στα Άρθρα 95 και 96 διότι επιτέλους το τοπίο το ραδιοτηλεοπτικό θα πρέπει να κανονιστεί στο σύνολο της επικράτειας της χώρας μια για πάντα. Θα πρέπει οι ρυθμίσεις να είναι τέτοιες που να έχουμε και την επιμέλεια και ομπρέλα του ΕΣΡ αφενός και αφετέρου να έχουμε μια τακτοποίηση ισότιμη προς όλους. Να μάθουν να πληρώνουν στο κράτος, να μάθουν ότι έχουν κανονιστικό πλαίσιο, να μάθουν ότι έχουμε κανόνες λειτουργίας σε τούτη τη χώρα και αυτά δεν είναι κατά το δοκούν.

Δεν λέω άλλα, κύριε Πρόεδρε, ευχαριστώ γιατί έχουμε και την Ολομέλεια και έχουμε να πούμε πράγματα.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Και εμείς ευχαριστούμε κύριε συνάδελφε και για την τήρηση του χρόνου.

Το λόγο τώρα έχει ο Ειδικός Αγορητής της Κ.Ο. ΠΑΣΟΚ Κίνημα Αλλαγής, ο κύριος Παύλος Γερουλάνος.

**ΠΑΥΛΟΣ ΓΕΡΟΥΛΑΝΟΣ (Ειδικός Αγορητής της Κ.Ο. ΠΑΣΟΚ Κίνημα Αλλαγής):** Σας ευχαριστώ κύριε Πρόεδρε.

Αγαπητές και αγαπητοί συνάδελφοι, θα επαναλάβω για μια ακόμη φορά ότι τόσο το περιεχόμενο όσο και η διαδικασία ψήφισης του νομοσχεδίου πλησιάζει τα όρια του γελοίου. Όσοι πονάμε τη δημοκρατία είναι πραγματικά θλιβερό να βλέπει κανείς μία Κυβέρνηση που να κάνει τα απλά σύνθετα και τα εύκολα δύσκολα. Δεν εξαιρώ τις συναδέλφισσες και τους συναδέλφους της Νέας Δημοκρατίας που αντιλαμβάνονται πλήρως το έλλειμμα ορθής νομοθέτησης και αγανακτούν κρυφά. Είναι ώρα να μιλήσουν και εκείνοι ανοιχτά και να απαιτήσουν κάτι παραπάνω από την Κυβέρνηση.

Ότι είπαμε χθες γι’ αυτό το νομοσχέδιο κουρελού ισχύει στο ακέραιο. Θα επαναλάβω, όμως, για να μεταφερθεί και στον κύριο Χατζηδάκη ότι τέτοια νομοσχέδια που δεν έχουν αρχή, μέση και τέλος αποτελούν τρανή απόδειξη ότι η θέση του Υπουργού ότι δεν μπορείς να ψηφίζεις ναι στα Άρθρα και όχι Επί της Αρχής δεν είναι τίποτα άλλο από μια απλή σαχλαμάρα.

Πάμε, λοιπόν, τώρα στα Άρθρα με την ελπίδα να βρούμε κάποια σημεία συνεννόησης. Για το Μέρος Β του νομοσχεδίου με τίτλο «Οργανωτικές και διαδικαστικές διατάξεις για την οικονομική ανάπτυξη» μια παράγραφος από την Αιτιολογική Έκθεση τα λέει όλα. Επιλύονται διαδικαστικά ζητήματα, τα οποία έχουν προκαλέσει δυσλειτουργίες και καθυστερήσεις στην εξέλιξη κρίσιμων αναπτυξιακών προγραμμάτων. Άνευ των διατάξεων διακυβεύονται πόροι που έχουν εξασφαλιστεί από τις ευρωπαϊκές και εθνικές πηγές χρηματοδότησης προς όφελος των τοπικών κοινωνιών κατά τη δίκαιη αναπτυξιακή μετάβαση τους σε κλιματικά ουδέτερη και κυκλική οικονομία.

Όταν τα λέγαμε εμείς αυτά, μας κατηγορούσατε «για άγονη αντιπολίτευση, για λαϊκισμό, ότι λέμε όχι σε όλα». Τώρα που τα γράφετε εσείς οι ίδιοι στα νομοσχέδιά σας, είναι απλά Τρίτη.

Το χειρότερο είναι, ότι θα συνεχίσετε να εντάσσεται έργα στα Υπουργεία, έτσι χωρίς πρόγραμμα, όπως έλεγε και η Μαρία Ρεζάν, χωρίς να υπάρχει αυτό το Εθνικό Σχέδιο που θα μπορούσε να κινητοποιήσει τις τοπικές κοινωνίες και να πυροδοτήσει κάθε αναπτυξιακό και δημιουργικό κύτταρο των Ελληνίδων και των Ελλήνων, αλλάζοντας το αναπτυξιακό μοντέλο της χώρας. Θα τα πούμε, όμως, αυτά και στην Ολομέλεια.

Για το μέρος Γ’ του νομοσχεδίου, με τίτλο, «ενίσχυση της δίκαιης αναπτυξιακής μετάβασης». Επίσης, τα είπαμε χθες διεξοδικά.

Πολύ σωστά τα είπε χθες και ο κύριος Κουκουλόπουλος, ότι στη Δυτική Μακεδονία συντελείται ένα «τοπικό βατερλό» του συγκεντρωτισμού της Κυβέρνησης Μητσοτάκη. Αγνοείτε το δίκαιο, αν αγνοείτε το αναπτυξιακό, μιλάμε μόνο πια με τον όρο μετάβαση, που είναι «unpolitical correct» ο όρος της Κυβέρνησης, για να μην πούμε εγκατάλειψη.

Το γεγονός ότι τόσο οι φορείς της Δυτικής Μακεδονίας κόπηκαν από τη διαβούλευση, φορείς που εμπλέκονται άμεσα με τα θέματα τη δίκαιης μετάβασης, μιλάει από μόνο του. Το γεγονός ότι έπρεπε να ρωτήσουμε επίμονα τον απερχόμενο Περιφερειάρχη για να μας πει «ότι δεν έχει το προσωπικό που χρειάζεται», είναι επίσης ενδεικτικό και ότι δεν υπογράμμισε κανένα από τα χρόνια προβλήματα του σχεδίου της Κυβέρνησης, διότι εμμένετε να αγνοείτε τους τοπικούς φορείς και στο σχεδιασμό και στην υλοποίηση των προγραμμάτων μετάβασης και τα αποτελέσματα είναι γνωστά.

Για το μέρος Β’ και το μέρος Γ’, θα επανέλθω στην τελική συνεδρίαση της Επιτροπής.

Στο μέρος Δ’ του νομοσχεδίου και ειδικότερα στο κεφάλαιο Β’ που αφορά διατάξεις Υπουργείου Ανάπτυξης, θέλω να σταθώ στα άρθρα 52, 53 και 54, για την τροποποίηση των αναπτυξιακών νόμων, του ν.3299/2004, του ν.3908/2011 και του ν.4399/2016. Πρόκειται για παρεμφερείς ρυθμίσεις, που δίνουν, όμως, την εντύπωση σκοπιμοτήτων και όχι, εξυγίανσης και αποτελεσματικής εφαρμογής των αναπτυξιακών νόμων.

Υπενθυμίζω ότι το Ελεγκτικό Συνέδριο στην Ετήσια Έκθεσή του για το 2019 που δημοσιεύθηκε φέτος, αναφέρει αναλυτικά τα σοβαρότατα προβλήματα στο σύστημα εφαρμογής του αναπτυξιακού νόμου του 2004.

Αναρωτιέμαι και θα ήθελα να ρωτήσω τον κύριο Υπουργό, σε τι αριθμό και συνολικό ύψος επενδύσεως αναφέρονται και αφορούν;

Για το άρθρο 52 του νόμου του 2004, για το άρθρο 53 του 2011.

Δημιουργείται εύλογα η απορία, για παράδειγμα: Μια επένδυση που έχει υπαχθεί στο ν.3299 20 χρόνια πριν και δεν έχει πιστοποιηθεί μέχρι σήμερα η ολοκλήρωση έναρξης και λειτουργίας της, για ποιους λόγους θα πρέπει να τύχει ρύθμισης; Γιατί δεν προβλέπει τη δυνατότητα υποβολής αίτησης για επενδυτικά σχέδια που έχουν υπαχθεί από μία ημερομηνία και μετά, όπως γίνεται στο άρθρο 54. Εναλλακτικά, πείτε μας αναλυτικά, ποιες επενδύσεις έχετε στο μυαλό σας; Για ποιες μπορεί να ισχύει;

Στο άρθρο 53, το 25% φαίνεται αδικαιολόγητο για επενδυτικά σχέδια που έχουν υπαχθεί στον νόμο του 2011, δηλαδή, πριν από 12 χρόνια.

Το άρθρο 54, αποτελεί -και θα μπορούσε να πει κανείς- μια λογική ρύθμιση για επενδυτικά σχέδια που έχουν υπαχθεί στον 4399/2016 μετά τις 24 Μαΐου του 2021.

Για το άρθρο 56, πολύ σωστά τα είπε ο κύριος Μέγγουλης. Το κόστος για τα μικρά καταστήματα, δεν αξίζει τον τζίρο για τις Κυριακές που μιλάμε. Προσέξτε, τι είπε. Είπε, «ότι εξαιρούνται οι περιοχές που έχουν τουριστικό ενδιαφέρον, διότι οι τουρίστες πάνε και ψωνίζουν την Κυριακή, όχι οι Έλληνες», ότι είναι ενάντια στον τρόπο με τον οποίο λειτουργούμε.

Αυτό, κάτι πρέπει να μας πει. Και εν πάση περιπτώσει, αποφασίστε, πως θέλετε να γίνει όλο αυτό το πράγμα. Από τη μία διευκολύνεται τη διαδικασία, από την άλλη την δυσκολεύεται. Μοιάζει σαν να περνάτε -αυτό που κάνετε με τους Δήμους και τις Περιφέρειες, μοιάζει σαν να περνάτε- το μπαλάκι από τον έναν στον άλλον, μέχρι να βρείτε κάποιον που θέλει να θεσμοθετήσει την Κυριακή και θα αλλάζει χέρια το μπαλάκι μέχρι κάποιους να πληρώσει το πολιτικό κόστος. Φτάνει να μην το αναλάβει η Κυβέρνηση, που κατά τα άλλα, υπερηφανεύεται ότι αμελεί το πολιτικό κόστος και πορεύεται άνευ αυτού. Αλλά θα προσθέσω και κάτι που αφορά τους μεγάλους δήμους, όπως είναι ο δήμος που εκπροσωπώ. Δηλαδή, άλλο ωράριο θα έχει η Αθήνα; Άλλο η Καλλιθέα; Άλλο η Γλυφάδα; Άλλο ο Βύρωνας και άλλο η Κηφισιά και άλλο το Μαρούσι;

Κι αν δηλαδή η Αθήνα ανοίγει τις Κυριακές, πώς θα σταματήσετε από το να ανοίξουν αναγκαστικά οι γύρω δήμοι;

Καταλαβαίνετε τη πελατεία θα χάσουν. Άρα, θέλετε έναν-έναν δήμο, για να αρχίσει να αλλάζει όλο το σκηνικό. Αυτό, όμως, είναι μια διαδικασία που δεν έχει σχεδιασμό. Δεν καταλαβαίνω, πώς βλέπετε ότι θα λειτουργήσει αυτό.

Σε ό,τι αφορά το άρθρο 57 για «το καλάθι του νοικοκυριού», που αποδείχθηκε εκ των πραγμάτων, καλάθι των αχρήστων στην αντιμετώπιση της ακρίβειας. Τα έχουμε πει πολλές φορές και το είπε και πολύ ξεκάθαρα χθες ο συνάδελφός μου ο κύριος Νικητιάδης. Οι Έλληνες πολίτες, δεν έχουν ανάγκη από ελεημοσύνες και επιδόματα. Απαιτούν δραστικές παρεμβάσεις, όπως η μείωση του ΦΠΑ στα βασικά προϊόντα και στα προϊόντα πρώτης ανάγκης, η μείωση του ειδικού φόρου κατανάλωσης στα καύσιμα, ο έλεγχος ολόκληρης της αλυσίδας από τον παραγωγό στο ράφι, η ενίσχυση της Επιτροπής Ανταγωνισμού και η στήριξη των καταναλωτικών οργανώσεων.

Όλοι οι οικονομολόγοι κύριε Υπουργέ, λένε και ξαναλένε, ότι η ακρίβεια πλέον έχει αλλάξει μορφή. Κάθε διαφορετικό είδος, θέλει διαφορετική αντιμετώπιση.

Μία πολιτική που αφορά όλα τα είδη, δεν λειτουργεί και αυτό που σίγουρα δεν λειτουργεί, είναι να μην κάνετε ελέγχους. Γιατί, όπως σας έχω πει και ξανά και ξανά, η ακρίβεια ξεκίνησε τον Οκτώβρη του 2021 και παραδεχθήκατε ότι υπάρχει αισχροκέρδεια το Νοέμβριο του 2023. Δηλαδή, δύο χρόνια μετά.

Έχω αρκετές παρατηρήσεις για τα άρθρα του Υπουργείου Μεταφορών και Υποδομών και ο υπεύθυνος μας ο κύριος Πάνας, έχει μιλήσει και γι’ αυτά ξανά και ξανά. Θα ήθελα, όμως, να κάνω ειδικές αναφορές στα εξής.

Το άρθρο 63, προβλέπεται, ότι Εθνικός Οργανισμός Διερεύνησης Αεροπορικών και Σιδηροδρομικών Ατυχημάτων και Ασφάλειας Μεταφορών, θα αναλάβει δράση από τη στιγμή του διορισμού των μελών του Συμβουλίου του. Μάλιστα.

Κατά τη νομοθέτηση του Οργανισμού αυτού τον περασμένο Γενάρη, είχαμε ως ΠΑΣΟΚ εκφράσει διαφωνίες σχετικά με τον τρόπο λειτουργίας του νέου φορέα υπό την πλήρη εποπτεία του Υπουργείου Μεταφορών και η δε διοίκησή του, να επιλέγεται από τον Υπουργό. Μάλλον ο φορέας δεν είχε αναλάβει ακόμα καθήκοντα, παρόλο που είχε ανακοινωθεί από τις αρχές Οκτωβρίου. Η σύνθεση του Συμβουλίου είχε ανακοινωθεί από τις αρχές Οκτωβρίου και διορθώστε με, αν κάνω λάθος. Και τελικά, τι εξυπηρετεί η ρύθμιση του άρθρου 63;

Να δούμε τελικά πόσο αμερόληπτη θα είναι, στο πώς θα κάνουνε την ανάλυση του τραγικού γεγονότος των Τεμπών.

Στο μέρος 5 του νομοσχεδίου, έχουμε τα άρθρα 68, 69 και 70, που αφορούν το Υπουργείο Υγείας. Προφανώς θα βάλουμε πλάτη και να μην καταρρεύσει το Ε.Σ.Υ. και θα ψηφίσουμε τα άρθρα που αφορούν τη συνέχιση της λειτουργίας του και έχουμε πολλούς λόγους γι’ αυτό. Θα έπρεπε, όμως, η Κυβέρνηση, να ντρέπεται, για το πώς συμπεριφέρεται στο προσωπικό που έβαλε πλάτη στα δύσκολα. Θα έπρεπε να ντρέπεται, που μετά από όσα περάσαμε, προσπαθούμε ακόμα με μπαλώματα να λύσουμε τα τεράστια προβλήματα του ΕΣΥ, με τεράστιες καθυστερήσεις.

Τα είπαν όλα πολύ γλαφυρά και ο κύριος Γιαννάκος και ο κύριος Παπανικολάου, που ακούσαμε στην προηγούμενη συνεδρίαση.

Υπογραμμίζω τρία πράγματα, όμως, σε ό,τι αφορά το άρθρο 68. Η συγκεκριμένη διάταξη, φαίνεται να εισάγει δια της πλαγίας οδού την αύξηση των ορίων ηλικίας συνταξιοδότησης, κάτι για το οποίο πρέπει να μας απαντήσει ο Υπουργός.

Δεύτερον και σε ότι αφορά το άρθρο 69, προτείνουμε για να ολοκληρωθεί το πλαίσιο της ειδικότητας να επιβάλλεται η μοριοδότηση, η θέσπιση κανόνων και η δημιουργία νοσηλευτικού κλάδου, που θα επιτρέψει τη γρήγορη και στοχευμένη πρόσληψη νοσηλευτικού προσωπικού στα νοσοκομεία με κριτήριο και την ειδικότητα.

Τρίτον, όπως έχει πει επανειλημμένα ο Πρόεδρός μας ο Νίκος Ανδρουλάκης και ο υπεύθυνος του Τομέα Υγείας ο κύριος Τσίμαρης, πάγια θέση του ΠΑΣΟΚ για το ΕΣΥ, είναι, η πλήρη και άμεση στελέχωση με μόνιμο προσωπικό. Οι παρατάσεις διαιωνίζουν τα προβλήματα, κρατάμε δεσμούς χιλιάδες συμβασιούχους, σε εργασιακή και κοινωνική ανασφάλεια και στέλνουμε τον κόσμο σε ιδιωτικά νοσοκομεία, εκτός αν αυτός είναι ο στόχος σας.

Η τακτική του αφήνω κάτι να σαπίσει, ώστε να απελπιστεί ο κόσμος και να δεχθεί την οποιαδήποτε εναλλακτική λύση, είναι, τουλάχιστον χυδαία και σίγουρα αντιδημοκρατική.

Μέρος Η΄ του νομοσχεδίου. Άρθρα και αρμοδιότητες του Υπουργείου Εσωτερικών. Εδώ τι να πω. Καμία διαβούλευση με τους ΟΤΑ. Αυτά τα άρθρα ήρθαν κατόπιν διαβούλευσης, τα έχει πει, τα έχει ξαναπεί η κυρία Λιακούλη που είναι υπεύθυνη στο δικό μας τον τομέα.

Θέλω να σταθώ στο άρθρο 89 γιατί είναι τόσο χαρακτηριστικός ο τρόπος που σκέφτεται η κυβέρνηση. Τίτλος: Δυνατότητα ορισμού Περιφερειακού Συμβούλου ως Προέδρου του ΕΔΣΝΑ. Μέχρι τώρα με τον «Καλλικράτη» ήταν ή ο Περιφερειάρχης ή ο αρμόδιος Αντιπεριφερειάρχης που όριζε ο Περιφερειάρχης. Τώρα προφανώς ο κ. Χαρδαλιάς θέλει να βάλει κάποιο συγκεκριμένο άνθρωπο και άρα αλλάζουμε το νόμο γι’ αυτό. Δείχνει πώς αντιλαμβανόσαστε και την τοπική αυτοδιοίκηση αλλά και τον τρόπο που νομοθετείτε.

Με το άρθρο 97 που αφορά το Υπουργείο Μετανάστευσης και Ασύλου, ρυθμίζονται τρία σημαντικά θέματα. Πριν προχωρήσω ειδικότερα στα τρία ζητήματα, έχει ενδιαφέρον πως δεν υπάρχει καμία αναφορά στις διατάξεις αυτές στην έκθεση συνεπειών του σχεδίου νόμου. Δεν καταλαβαίνουμε γιατί. Μπορούμε να υποθέσουμε. Πρώτον, όμως, παρατείνεται για μια ακόμα φορά η κατά παρέκκλιση διαδικασία για την απασχόληση εργατών γης. Για ακόμα ένα μείζον ζήτημα της ελληνικής κοινωνίας και της ελληνικής παραγωγής, η κυβέρνηση καταφεύγει σε ημίμετρα της τελευταίας στιγμής. Πρόκειται για επαναλαμβανόμενη ρύθμιση εξαπάτησης καταρχήν των αγροτών αλλά και των εργατών που αναζητούν βιώσιμες λύσεις επειγόντως. Δεν μπορείς να σχεδιάσεις. Όταν πηγαίνεις από τη μία σεζόν στην άλλη δεν μπορείς να κάνεις ένα μακροχρόνιο σχεδιασμό, δεν μπορείς να εκπαιδεύσεις και να ξέρεις ότι ο άνθρωπος που θα σου έρθει ξέρει τη δουλειά και πως θα την κάνει.

Δεύτερον, για μια ακόμα φορά το Υπουργείο Μετανάστευσης και Ασύλου ρυθμίζει θέματα golden visa πάλι με αδιαφάνεια και, προφανώς, κατόπιν αιτημάτων συνεννόησης με σχετικά επιχειρηματικά συμφέροντα. Η ρύθμιση είναι προκλητική και αφορά μια ακόμα διευθέτηση υπέρ των μεσιτών που ασχολούνται με το πρόγραμμα golden visa, ένα πρόγραμμα το οποίο έχει δημιουργήσει τεράστια κοινωνικά προβλήματα και ειδικά στην Αθήνα.

Τρίτον, μετατίθεται η έναρξη εφαρμογής του Κώδικα Μετανάστευσης από 1/1/2024 έως την 31/3/2024. Ο Κώδικας ψηφίστηκε ως μεταρρύθμιση στο τέλος Μαρτίου του 2023 αλλά το Υπουργείο δεν έκανε τίποτε για εννέα μήνες. Τώρα θυμήθηκαν ότι πρέπει να πάρουν παράταση. Πρόκειται, φυσικά, για έναν Κώδικα που, όπως είπαμε και τότε, δεν ανταποκρίνεται στις σύγχρονες ανάγκες της μετανάστευσης. Ο χρόνος που έχει σπαταληθεί από την κυβέρνηση φέρνει τη χώρα σε ακόμα πιο δύσκολη θέση στον σκληρό ανταγωνισμό για την προσέλκυση καλής ποιότητας εργατικού δυναμικού σε κλάδους της οικονομίας που ζητούν απεγνωσμένα χέρια.

Σας ευχαριστώ πολύ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής)**: Ευχαριστούμε κι εμείς, κύριε συνάδελφε.

Το λόγο έχει ο Ειδικός Αγορητής της Κοινοβουλευτικής Ομάδας του Κομμουνιστικού Κόμματος Ελλάδας, κ. Κωνσταντίνος Βασίλειος Μεταξάς. Πριν αρχίσετε την τοποθέτηση, θα ήθελα να ρωτήσω τι ψηφίζετε επί της αρχής του νομοσχεδίου.

**ΚΩΝΣΤΑΝΤΙΝΟΣ - ΒΑΣΙΛΕΙΟΣ ΜΕΤΑΞΑΣ (Ειδικός Αγορητής της Κ.Ο. «Κ.Κ.Ε.»)**: Ψηφίζουμε «κατά».

Για την τοποθέτηση κάνω μία προσπάθεια να είμαι δια ζώσης στη Βουλή, οπότε εάν είναι εύκολο ας μιλήσουν οι επόμενοι Βουλευτές.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής)**: Ωραία. Συνεχίζουμε.

Να ρωτήσουμε τότε και τον κ. Καζαμία τι ψηφίζετε επί της αρχής του νομοσχεδίου για να ολοκληρώσουμε τις ψήφους των Εισηγητών και των Ειδικών Απορρήτων.

**ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»)**: Επιφυλασσόμαστε για την Ολομέλεια.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής)**: Ωραία.

Συνεπώς, το σχέδιο νόμου του Υπουργείου γίνεται δεκτό επί της αρχής κατά πλειοψηφία.

Το λόγο έχει ο Ειδικός Αγορητής της Κοινοβουλευτικής Ομάδας «ΕΛΛΗΝΙΚΗ ΛΥΣΗ - ΚΥΡΙΑΚΟΣ ΒΕΛΟΠΟΥΛΟΣ», κ. Στυλιανός Φωτόπουλος.

**ΣΤΥΛΙΑΝΟΣ ΦΩΤΟΠΟΥΛΟΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ - ΚΥΡΙΑΚΟΣ ΒΕΛΟΠΟΥΛΟΣ»)**: Σας ευχαριστώ πολύ, κύριε Πρόεδρε, κύριε Υπουργέ.

Δεδομένου ότι στα 10 λεπτά δεν θα προλάβω να ασχοληθώ και με τα 98 άρθρα του νομοσχεδίου, θέλω να κάνω κάποιες επισημάνσεις οι οποίες είναι σχετικά επείγουσες και όσα άρθρα προλάβω θα τα σχολιάσω σήμερα.

Πρώτη επισήμανση. Aφορά το Υπουργείο Ανάπτυξης. Πριν δύο εβδομάδες ψηφίστηκε το νομοσχέδιο για την ενέργεια, για τα πολυδιαφημισμένα πολύχρωμα τιμολόγια τα οποία προσφέρουν τέσσερις επιλογές στον καταναλωτή. Όχι. Όσους παρόχους ενέργειας κι εάν έψαξαν μέχρι πριν από λίγο οι ειδικοί τους οποίους έχουμε στο Κόμμα, δύο είναι τα τιμολόγια τα οποία προσφέρουν. Τα άλλα δύο χάθηκαν στην πορεία και αναφέρομαι στο κίτρινο, το οποίο έχει και μια λογική φερομένου ότι είναι το απολογιστικό και το πορτοκαλί, το οποίο αφορά όσους έχουν τους έξυπνους μετρητές και θα μπορούσαν, υποτίθεται, να παρακολουθούν την κατανάλωση του ρεύματος σε real time.

Παρατήρηση δεύτερη. Aφορά το Υπουργείο Οικονομικών και συγκεκριμένα αφορά τους μισθωτούς. Την Πέμπτη που μας πέρασε ψηφίστηκε το φορολογικό νομοσχέδιο και μέχρι τώρα που μιλάμε - γιατί αυτό είναι μια κακοδαιμονία, είναι μια κακή νομοθετική πρακτική της ελληνικής πραγματικότητας, τα αφήνουμε όλα με απόφαση του Υπουργού, με απόφαση του Διοικητή της ΑΑΔΕ - δεν έχει λυθεί το θέμα με τους μισθωτούς οι οποίοι έχουν και παράλληλη απασχόληση με μπλοκάκι. Πέρα από το γεγονός και το γνωρίζετε πάρα πολύ καλά, κύριε Πρόεδρε, ειδικά εσείς, ότι αυτοί οι άνθρωποι για το εισόδημα από το μπλοκάκι φορολογούνται όχι σαν μισθωτοί αλλά σαν ελεύθεροι επαγγελματίες, αλλά χωρίς αφορολόγητο, με 22% από το πρώτο ευρώ, ερχόμαστε τώρα και δεν έχει ξεκαθαρίσει τι θα γίνει και με το τέλος επιτηδεύματος. Έχει ψηφιστεί το νομοσχέδιο και ακόμα δεν ξέρουμε. Αυτή είναι μια συνήθης πρακτική και το θέμα αυτό κάποια στιγμή πρέπει να λυθεί.

Δεύτερο θέμα που αφορά πάλι το Υπουργείο Οικονομικών και συγκεκριμένα το φορολογικό νομοσχέδιο το οποίο ψηφίστηκε την προηγούμενη βδομάδα, όπως είπαμε. Λέγαμε όλη την προηγούμενη εβδομάδα και περάσατε εσείς διάταξη, σύμφωνα με την οποία οι πληρωμές μέσω IRIS από 1/1/2024 θα γίνουν υποχρεωτικές για τους ελεύθερους επαγγελματίες, είναι υποχρεωμένοι όλοι οι ελεύθεροι επαγγελματίες να δέχονται πληρωμές μέσω IRIS. Μάλιστα. Μέχρι τώρα οι πληρωμές μέσω IRIS ήταν χωρίς έξοδα. Μέχρι τώρα όμως, γιατί, απ’ ότι διαβάζουμε, εδώ οι τράπεζες προσανατολίζονται στην επιβολή προμήθειας της τάξεως του 1% ανά συναλλαγή. Άρα, ενώ θα γλιτώναμε τους ανθρώπους από τις προμήθειες μέσω των POS, θα το βρουν μπροστά τους μέσω του συστήματος IRIS. Για το δε POS, όσες φορές έχουμε καλέσει στην Επιτροπή Οικονομικών και την Ένωση Ελληνικών Τραπεζών πετάει το μπαλάκι στις εταιρείες εκκαθάρισης και πάμε από τον «Άννα στον Καϊάφα». Το θέμα είναι ότι η Ελλάδα παραμένει μία δύσκολη χώρα για όποιον θέλει να επιχειρεί.

Έρχομαι εν συντομία στο παρόν νομοσχέδιο.

Άρθρο 2. Αντικείμενο. Η κυβέρνηση με το παρόν τροποποιεί νόμους. Προφανώς κάνει διορθώσεις. Καλό είναι να κάνει κανείς διορθώσεις, ακόμα καλύτερο να μην κάνει λάθη.

Άρθρο 3. Διαδικασία αναθεώρησης τομεακών προγραμμάτων ανάπτυξης και περιφερειακών προγραμμάτων. Και εδώ πάλι η κακοδαιμονία της ελληνικής διοίκησης και εδώ θα πρέπει να αναφέρεται και να εγκρίνεται από τον αρμόδιο Υπουργό.

Άρθρο 4. Ρύθμιση θεμάτων έργων συγχρηματοδότησης. Και εδώ θα πρέπει να γνωρίζουμε πού πηγαίνουν τα χρήματα, ποιες είναι οι δαπάνες, ποια είναι η πορεία.

Άρθρο 5. Σύναψη δανειακών συμβάσεων για έργα που βαρύνουν το πρόγραμμα δημοσίων επενδύσεων. Θα πρέπει να υπογράφει τις δανειακές συμβάσεις ο Υπουργός. Μήπως ο Υπουργός θα εγκρίνει και τα έργα τα οποία θα εντάσσονται στο συγχρηματοδοτούμενο σκέλος του προγράμματος επενδύσεων; Δεν ξέρω, εμείς έχουμε μεγάλη διαφωνία σε αυτό το θέμα.

Άρθρο 6. Μια παρατήρηση. Με απόφαση των Προϊσταμένων των Ειδικών Υπηρεσιών αυτοί μπορούν να μεταβιβάζουν όσες αρμοδιότητες του παρόντος άρθρου είναι αναγκαίες στους Προϊσταμένους των Οργανικών Μονάδων. Προφανώς κρίνεται ότι έτσι πρέπει για λόγους γρήγορης λειτουργίας του δημοσίου. Το ακούω αλλά θα ήθελα μια απάντηση πάνω σε αυτό.

Άρθρο 7. Αρμοδιότητα Διαχειριστικής Αρχής. Με ποιους θα συνάπτονται οι προαναφερόμενες δημόσιες συμβάσεις οι οποίες αναφέρονται στο άρθρο 7, εάν θέλετε μας λέτε.

Άρθρο 8. Τροποποιήσεις που αφορούν τις δημόσιες επενδύσεις και το ΕΣΠΑ. Δεν θα σταθώ πολύ εδώ.

Άρθρο 9. Αρμοδιότητες της Ειδικής Υπηρεσίας Εφαρμογής Συγχρηματοδοτούμενων Ενεργειών. Ποιος ο ρόλος αυτή της υπηρεσίας σε σχέση με τα προγράμματα. Και αυτή είναι μια υπηρεσία η οποία δεν είναι ανεξάρτητη, είναι κάτω από το Υπουργείο Οικονομικών.

Πάω στο άρθρο 11. Επιτάχυνση κλεισίματος πράξεων προγραμματικής περιόδου 2014 - 2020. Άλλη μια διάταξη, νομίζω το είπα και χτες στην πρώτη συνεδρίαση, που αποδεικνύει πως δεν έχει ολοκληρωθεί κάτι το οποίο ξεκίνησε, με αποτέλεσμα να είναι αναγκαία η εμπλοκή της Ειδικής Υπηρεσίας. Ποιες θεωρούνται εξαιρετικές περιπτώσεις. Εάν θέλετε, κ. Πετραλιά, μας λέτε.

Άρθρο 12. Ποιοι μπορούν να συμμετέχουν στις προσκλήσεις.

Άρθρο 13. Χρήση του Πληροφοριακού Συστήματος Κρατικών Ενισχύσεων. Αυτό απ’ ό,τι διαβάζουμε και απ’ ό,τι καταλαβαίνουμε, εφαρμόζεται αποκλειστικά σε αιτήσεις που έχουν υποβληθεί μέχρι σήμερα. Μία ερώτηση, εάν θέλετε μου την απαντάτε και τώρα. Όσες γίνουν από εδώ και πέρα θα μπούνε στο Gov-ERP να υποθέσω.

Συνεχίζω, άρθρο 14, υποκατηγοριοποίηση και προσθήκη νέων Υπηρεσιών. Είναι ουσίας, θα διασφαλιστεί η εύρυθμη λειτουργία του Ταμείου με αυτή την υποκατηγοριοποίηση, όσον αφορά αυτά που αναφέρετε στο άρθρο 14;

Άρθρο 15, έχουμε δύο Τμήματα συντονισμού το Α και το Β, προσθέτουμε και το Γ, να υποθέσω ότι, το Α και το Β δεν έφταναν, οπότε με τον Γ θεωρείτε ότι θα καλύψετε τις ανάγκες αυτές.

Άρθρο 16, δημιουργείται Διεύθυνση, όπου Διεύθυνση σημαίνει νέοι διευθυντές, νέοι γραμματείς, νέοι υπάλληλοι, χρήματα για τον Έλληνα φορολογούμενο.

Άρθρο 17, ζητήματα Προσωπικού Ειδικής Υπηρεσίας Συντονισμού Ταμείου Ανάκαμψης. Σας το είπα και χτες, με το ν.4738/2020 ήταν 40 οι θέσεις, με το ν.4916/2022 έγιναν 60, με το συγκεκριμένο νομοσχέδιο οι θέσεις αυτές γίνονται 70, αβγατίζει η δουλειά τους, τι γίνεται; Κάποια στιγμή θα πρέπει να μας απαντήσει κάποιος τι γίνεται, κάνετε λάθος, κάνετε αστοχία, αυξάνεται τόσο πολύ η δουλειά; Θα ήθελα μια απάντηση και σε αυτό.

Άρθρο 18, ρυθμίσεις για την άσκηση καθηκόντων επίβλεψη από ιδιωτικό Φορέα. Προφανώς και είμαστε αντίθετοι με τις απευθείας αναθέσεις και τις υπουργικές υπερεξουσιοδοτήσεις.

Άρθρο 19, σκοπός της ανώνυμης εταιρείας. Ποιοι θα είναι αυτοί οι διεθνείς οργανισμοί με τους οποίους θα συμβάλετε και οργανώσεις ιδιωτικών συμφερόντων.

Άρθρο 20, σύνθεση του διοικητικού συμβουλίου της Ελληνικής Τράπεζας.

Άρθρο 22, δημιουργία Μονάδας Συμπράξεων δημοσίου και ιδιωτικού τομέα. Αν θέλετε μας απαντάτε, τι δεν λειτούργησε και θα πρέπει να δημιουργήσουμε μια καινούργια Μονάδα Συμπράξεων ιδιωτικού τομέα, τι κάναμε λάθος; Για να ξέρουμε και εμείς γιατί συζητάμε.

Άρθρο 25, δημιουργία ειδικής Υπηρεσίας δίκαιης αναπτυξιακής μετάβασης. Την ώρα που δεν έχει ολοκληρωθεί ακόμα η απορρόφηση κονδυλίων 2014-2020 για το ΕΣΠΑ, παρατείνεται η λειτουργία μιας Υπηρεσίας. Και εδώ μια αυτοκριτική, μια λογοδοσία, τι δεν πήγε καλά και θα πρέπει να παρατείνουμε τη λειτουργία της;

Άρθρο 29, σύσταση Τμήματος Νομικής Υποστήριξης. Να υποθέσω, ότι πάτε να καταπολεμήσετε την ανεργία των δικηγόρων με το άρθρο 29 και τη σύσταση ειδικής Υπηρεσίας.

Άρθρα 33 και 34, ρυθμίσεις για την απορρόφηση της «ΜΕΤΑΛΙΓΝΙΤΙΚΗΣ Α.Ε» από τη «ΜΕΤΑΒΑΣΗ Α.Ε.». Φοροαπαλλαγές, απλόχερες φοροαπαλλαγές, fast-track διαδικασίες για την απολιγνιτοποίηση. Γιατί, δεν το πήραμε το μάθημά μας, δεν είδαμε ότι η ενεργειακή ασφάλεια και η επάρκεια της χώρας είναι ένα τεράστιο ζήτημα, για ποιο λόγο;

Άρθρο 35, καταργούμενες διατάξεις, τυπική διάταξη και αυτή.

Άρθρο 36, αυτονόητο το περιεχόμενο της συγκεκριμένης ρύθμισης, αντίθετα με την αδικία που υφίστανται οι συνταξιούχοι των οποίων οι αυξήσεις αφαιρούνται από την προσωπική διαφορά την οποία λαμβάνουν, εννοείται ότι είμαστε υπέρ.

Άρθρο 37, χιλιομετρική αποζημίωση και έξοδα διανυκτέρευσης εσωτερικού κατά τις μετακινήσεις στελεχών των Ενόπλων Δυνάμεων. Και εδώ είναι εύλογη η ρύθμιση και σύμφωνα με την αρχή της ισότητας, δεν μπορούμε να διαφωνήσουμε ούτε σε αυτή την περίπτωση.

Άρθρο 38, προφανώς και οι εργαζόμενοι της ΕΑΣ είναι δικαιούχοι των επιδομάτων επικίνδυνης και ανθυγιεινής εργασίας, αλλά τι θα γίνει με την επιτροπή του άρθρου 18 του ν. 4353/2015;

Άρθρο 39, σας το είπα και χθες, στάθηκα και εδώ. Προκλητική, προκλητικότατη διάταξη για τους υψηλότερα αμειβόμενους δημοσίους λειτουργούς, με την πρόσθετη ετήσια δαπάνη να ανέρχεται στο ποσό των 14,5 εκατ. ευρώ. Πάρα πολύ προκλητική για τους δικαστές και τους λειτουργούς του Νομικού Συμβουλίου του Κράτους.

Άρθρο 40, τυπική δημοσιολογιστική ρύθμιση.

Άρθρο 41, συμφωνία συνεισφοράς για την παροχή στήριξης στην Ουκρανία. Όπως αναφέρει και ο επίμαχος Κανονισμός, από την έναρξη του πολέμου η Ένωση, τα κράτη-μέλη της και τα ευρωπαϊκά χρηματοπιστωτικά Ιδρύματα, έχουν κινητοποιήσει το απίστευτο ποσό των 19,7 δις. ευρώ για την κοινωνική και χρηματοπιστωτική ανθεκτικότητα της Ουκρανίας. Πουθενά στην ειδική έκθεση δεν αναφέρεται, τι κόστισε και τι θα κοστίσει στον ελληνικό λαό η ευρωπαϊκή συνεισφορά στην Ουκρανία. Ποιος θα είναι ο λογαριασμός; Πρέπει να μάθουμε το ποσό που μας κόστισε η εμπλοκή μας.

Άρθρο 43, προφανώς και πρέπει να υπάρχει Προσωπικό καθαριότητας στους εν λόγω Φορείς, προφανώς και θέλουμε να πληρώνεται το Προσωπικό, η ένστασή μας όμως αφορά την αναμενόμενη, όπως αναφέρεται στο άρθρο, ανάθεση παροχής υπηρεσιών καθαριότητας σε τρίτους. Γιατί δεν προσλαμβάνει το Υπουργείο Προσωπικό καθαριότητας και αναθέτει τη συγκεκριμένη υπηρεσία σε ιδιώτες; Από την εμπειρία και από την πράξη έχουμε δει, ότι οι άνθρωποι αυτοί υποαμείβονται, ενώ οι συνθήκες εργασίας και η παροχή υπηρεσιών προς τον λήπτη των υπηρεσιών, δεν είναι η καλύτερη δυνατή.

Άρθρο 44, σαφώς και υπάρχει αύξηση, αλλά υπολείπεται κατά πολύ στο ποσό που έχει καθοριστεί με το μεσοπρόθεσμο του ν. 3896/2011.

Άρθρο 45, επιχορήγηση μουσείου. Σαφώς και η δημιουργία μουσείου θα βοηθήσει τουριστικά την πόλη, καθώς οι ενδιαφερόμενοι αποτελούν πολύ καλούς ποιοτικά τουρίστες, ενώ θα βοηθήσει και στην εν γένει αναβάθμιση της περιοχής.

Τα υπόλοιπα άρθρα, από το 46 μέχρι το 98, θα τα αναλύσω στην τέταρτη και τελευταία Επιτροπή.

Σας ευχαριστώ πολύ, κύριε Πρόεδρε.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Αβραμόπουλος Δημήτριος, Ακτύπης Διονύσιος, Αραμπατζή Φωτεινή, Αυγερινοπούλου Διονυσία – Θεοδώρα, Βεσυρόπουλος Απόστολος, Βλάχος Γεώργιος, Δερμεντζόπουλος Χρήστος, Ζεμπίλης Αθανάσιος, Ιατρίδη Τσαμπίκα (Μίκα), Καββαδάς Αθανάσιος, Καλαφάτης Σταύρος, Καραγκούνης Κωνσταντίνος (Κώστας), Καραμανλή Άννα, Καρασμάνης Γεώργιος, Κοτρωνιάς Γεώργιος, Κρητικός Νεοκλής, Κωτσός Γεώργιος, Λεονταρίδης Θεόδωρος, Λιούτας Αθανάσιος, Μαρκόπουλος Δημήτριος, Μηταράκης Παναγιώτης (Νότης), Μπακογιάννη Θεοδώρα (Ντόρα), Μπαραλιάκος Ξενοφών (Φώντας), Παπαδόπουλος Μιχαήλ (Μιχάλης), Πασχαλίδης Ιωάννης, Πέτσας Στυλιανός (Στέλιος), Σαλμάς Μάριος, Σίμος Ευστράτιος (Στράτος), Σκόνδρα Ασημίνα, Τραγάκης Ιωάννης, Τσιάρας Κωνσταντίνος, Παναγιωτόπουλος Ανδρέας, Γεροβασίλη Όλγα, Καραμέρος Γεώργιος, Μαμουλάκης Χαράλαμπος (Χάρης), Παππάς Νικόλαος, Αποστολάκη Ελένη-Μαρία (Μιλένα), Βατσινά Ελένη, Γερουλάνος Παύλος, Κατρίνης Μιχαήλ, Κουκουλόπουλος Παρασκευάς (Πάρις), Σταρακά Χριστίνα, Μεταξάς Βασίλειος, Κομνηνάκα Μαρία, Συντυχάκης Εμμανουήλ, Δελλής Ιωάννης, Βιλιάρδος Βασίλειος, Φωτόπουλος Στυλιανός, Κόντης Ιωάννης, Χαλκιάς Αθανάσιος, Οικονομόπουλος Αναστασιος, Νατσιός Δημήτριος, Καζαμίας Αλέξανδρος.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Και εμείς σας ευχαριστούμε, κύριε Φωτόπουλε και το λόγο τώρα έχει ο Ειδικός Αγορητής της Κοινοβουλευτικής Ομάδας «ΣΠΑΡΤΙΑΤΕΣ», ο κ. Ιωάννης Κόντης.

**ΙΩΑΝΝΗΣ ΚΟΝΤΗΣ (Ειδικός Αγορητής της Κ.Ο. «ΣΠΑΡΤΙΑΤΕΣ»):** Ευχαριστώ, κύριε Πρόεδρε.

Κύριε Υπουργέ, κύριοι Υφυπουργοί, κύριοι συνάδελφοι, ερχόμαστε πάλι να συζητήσουμε αυτό το «ερανιστικό», όπως το λέμε, νομοσχέδιο, σίγουρα αφήνοντας στην άκρη τον ν. 4048/2012 για τη ρυθμιστική διακυβέρνηση, που αφορά το προκοινοβουλευτικό στάδιο της νομοπαρασκευαστικής διαδικασίας, που δεν εφαρμόζεται πλέον σχεδόν καθόλου, μπαίνουν άρθρα και προτάσεις είτε από ιδιωτικούς φορείς είτε από συνεργάτες είτε από γραμματείς υπουργείων κτλ., σε όλα τα νομοσχέδια, τα συμπτύσσουμε, τα κάνουμε 4 συναντήσεις σε ένα μικρό χρονικό διάστημα και μάλιστα, δεν μεσολαβούν ούτε οι 7 ημέρες μεταξύ των δύο Αναγνώσεων, δεν ξέρουμε αν ασχολείται και η ΚΕΝΕ πλέον με τη συνταγματικότητα, συμβατότητα και όλα αυτά, με το ευρωπαϊκό Δίκαιο και στο τέλος, αντί να υπάρχουν, έστω δύο μέρες για να δώσουμε, όπως λέει ο νόμος, σε όλους τους βουλευτές τα σχόλια που γίνονται στις Επιτροπές, τα σχόλια των Φορέων και τι έχει προκύψει στην Επιτροπή εδώ, το φέρνουμε στην Ολομέλεια την επόμενη μέρα ή την μεθεπόμενη και το ψηφίζουμε.

Εν πάση περιπτώσει, επειδή τα συζητήσαμε εκτενώς και ακούσαμε σήμερα και τους Φορείς, εγώ θα κάνω κάποια σχόλια επί ορισμένων άρθρων, δεν θα αναφερθώ σε όλα, θα αναφερθούμε στην τελευταία συζήτηση και θα αρχίσω από το τέλος, κατ’ αρχήν ευχόμενος στον αστυνομικό που σήμερα άκουσα ότι ακρωτηριάστηκε το πόδι του, τουλάχιστον να βγει ζωντανός από όλη αυτή τη διαδικασία.

Θα αρχίσω από τα δύο τελευταία άρθρα, που είναι σχετικά με αυτό, το 85 άρθρο που θα επεκτείνει την θητεία της Διαρκούς Επιτροπής Καταπολέμησης της Βίας, αυτής της περίφημης ΔΕΑΒ, για άλλο ένα χρόνο και ρωτάω εγώ, αυτή η επιτροπή τόσα χρόνια, τι έχει κάνει και επεκτείνετε τη θητεία της; Για να σας πω, επειδή ίσως οι περισσότεροι δεν γνωρίζουν εδώ γιατί δεν έχουν ασχοληθεί, αποτελείται από 9 άτομα που καμία σχέση δεν έχουν με τη βία και τον αθλητισμό, απλά 4 δικηγόροι, 2 αν θυμάμαι καλά, πρώην αθλητικοί παράγοντες απροσδιόριστου υφής και τι παράγοντες ήταν, γιατί δεν γνωρίζω κανέναν από αυτούς που είναι μέσα και κάποιος εκπρόσωπος της Αστυνομίας και όλοι αυτοί συζητούν και κάνουν τι;

Έχουν προλάβει, έχουν σταματήσει βία σε κάποια;

Ποιος ο λόγος ύπαρξής της;

Μία ανύπαρκτη επιτροπή, της οποίας σήμερα, με ένα άρθρο, προεκτείνουμε τη θητεία της άλλο ένα χρόνο.

Έχετε ζητήσει απολογισμό από αυτή την επιτροπή, τα αρμόδια Υπουργεία;

Να το συζητήσουμε να δούμε αν προσφέρει ή όχι, αλλιώς να την καταργήσουμε, αφού δεν προσφέρει έργο.

Το επόμενο που βλέπω εδώ σε συναφές άρθρο, είναι το άρθρο 80. Σήμερα ρώτησα τους εκπροσώπους των δύο φορέων της αστυνομίας, Αξιωματικών και της ΠΟΑΣΥ και οι οποίοι μάλλον δεν κατάλαβαν ότι θα ακολουθήσουν ερωτήσεις και έφυγαν, αν τελικά, γιατί δε μας είπαν, επιθυμούν να παραμείνει η αστυνομία στους αγωνιστικούς χώρους και στη φύλαξη ή να είναι απούσα από τα γήπεδα, γιατί ακούμε κατά καιρούς να λένε ότι δεν είναι η δουλειά τους εκεί αλλά τελικά η κουβέντα προσδιορίστηκε, όπως και οι δύο ανέφεραν, στο αν είναι αρκετό το ποσό που προσδιορίστηκε των 30 ευρώ για κάθε ημέρα απασχόλησης, για κάθε αστυνομικό.

Προσωπικά, εγώ θεωρώ, με την εμπειρία που έχω από τα γήπεδα, ότι δεν πρέπει να υπάρχει αστυνομία στα γήπεδα. Οι ΠΑΕ και οι ΚΑΕ και όλοι αυτοί, έχουν τη δυνατότητα να προσλάβουν ιδιωτικές σεκιούριτι. Μάλιστα, κάποιοι «βαφτίζουν» security τους οπαδούς τους. Το γνωρίζω αυτό 100% ότι συμβαίνει. Οπότε, έχουν σεκιούριτι και μάλιστα πάρα πολλούς σε αριθμό.

Όταν θέλουν, να ξέρετε, ειδικά στα ευρωπαϊκά παιχνίδια, δεν ανοίγει μύτη, γιατί εκεί φοβούνται τις επιπτώσεις, τα μεγάλα πρόστιμα, την αποβολή από τις ευρωπαϊκές διοργανώσεις και σίγουρα την έλλειψη των πόρων που θα προσελκύσει μία συμμετοχή σε ευρωπαϊκά γήπεδα, σε προχωρημένα στάδια, σε ομίλους του Γιουρόπα λιγκ, σε ομίλους conference , ομίλους champions league κ.λπ..

Όσα εμείς βγάζαμε σε budget αρχικό με εισιτήρια κ.τ.λ., τα παίρναμε με μια συμμετοχή με τρία παιχνίδια σε ομίλους του Γιουρόπα λιγκ, παίρναμε 6, 7, 8 εκατομμύρια.

Οπότε, εκεί τα διασφαλίζεις, βάζεις τους security και τους επιστίεις την προσοχή «παιδιά, αν συμβεί τίποτα είστε συνυπεύθυνοι».

Αυτό γιατί δε γίνεται τώρα;

Γιατί ψάχνουμε να βρούμε άκρη με την αστυνομία;

Η αστυνομία, για μένα, θα πρέπει να είναι στο δρόμο να κυνηγάει το κοινό έγκλημα, το οποίο όμως κοινό έγκλημα φαίνεται ότι έχει εισχωρήσει και στα γήπεδα, γιατί, να ξέρετε, ότι είναι πολύ εύκολο να κρυφτούν πίσω από τις οπαδικές, ας πούμε, ιδεολογίες. Δεν είναι οπαδοί αυτοί.

Ξέρω εγώ περιπτώσεις οπαδών που έχουν φύγει, έχουν διωχθεί από γήπεδα της Αθήνας και είναι σε γήπεδο της βορείου Ελλάδας. Δεν είναι οπαδοί, κρύβονται πίσω από τους οπαδούς και επειδή υπάρχει ο άγραφος κανόνας των οπαδών που λένε «δεν καρφώνουμε τον συνοπαδό μας αν γίνει κάτι», τους ανέχονται και υπάρχει αυτό.

Πάντα ήταν ένα πρόβλημα που το αντιμετωπίζεις είτε σπάζοντας αυγά είτε όχι. Εμείς, στην εποχή μας, σπάζαμε αυγά και τα αντιμετωπίζαμε και δεν είχαμε ποτέ βία στο γήπεδο μας. Βίαια γεγονότα, ποτέ, για 5, 7, 8 χρόνια, ποτέ, τίποτα. Ένα μπουκάλι έπεσε μια φορά στην κ. Κουρουμπίλια και μας έκλεισαν το γήπεδο για οκτώ αγωνιστικές. Ένα άδειο μπουκάλι, που δεν ξέρω από που έπεσε.

Επεκτάθηκα πολύ σε αυτό, γιατί προέρχομαι από εκεί και θεωρώ ότι είναι στρουθοκαμηλισμός να λέμε ότι θα το λύσουμε κλείνοντας τα γήπεδα, αφαιρώντας το δικαίωμα από τους οπαδούς να πάνε στους αγωνιστικούς χώρους και πιστεύοντας ότι μέχρι τον Φεβρουάριο θα έχουν μπει στην κολυμπήθρα του Σιλωάμ οι οπαδοί, όλοι αυτοί που κάνουν ότι κάνουνε και θα έρθουν σαν αγνά περιστέρια και θα πουν «παιδιά, από το Μάρτιο, αρχίζουμε και είμαστε εδώ».

Αν το πιστεύουμε αυτό ή αν πιστεύουμε ότι φυλακίζοντας 20 άτομα, όπως ακούω, να πιάσουν κάποιους, λύθηκε πάλι το πρόβλημα.

Όχι. Αν μάθουμε ποια είναι η πηγή του προβλήματος θα το λύσουμε, αρκεί να θέλουμε όλοι.

Άκουσα και την εκπρόσωπο των αρχαιολόγων, μου έκανε εντύπωση, η οποία είπε κάτι που, πραγματικά, με παραξένεψε, ότι θα δοθεί η δυνατότητα χρήσης από ιδιωτική εταιρία της εισόδου για την Ακρόπολη, για το Μουσείο της Ακρόπολης, δόθηκε έναντι 2 εκατομμυρίων ευρώ και τα εισιτήρια θα τα κόβουν αυτοί.

Μέχρι τώρα, τα εισιτήρια δεν τα έκοβε ο υπεύθυνος φορέας του κράτους;

Για ποιο λόγο να δοθεί σε ιδιώτες αυτή η αυτοματοποιημένη πλέον, όπως λέει, με ηλεκτρονικό τρόπο είσοδο στο Μουσείο της Ακρόπολης;

Στον χώρο εκεί, δεν ξέρω αν είναι και για την Ακρόπολη. Μου έκανε εντύπωση πραγματικά, το άκουσα σήμερα, γι’ αυτό.

Σχετικά με την αναπτυξιακή τράπεζα και την υπηρεσία δίκαιης αναπτυξιακής μετάβασης, που δημιουργείται, τα είπαμε και προχθές. Δε νομίζουμε ότι υπάρχει δίκαιη ανάπτυξη στην Ελλάδα. Πλέον, πάντα επωφελούνται οι μεγάλες εταιρείες. Άκουσα και κάποιον συνάδελφο προηγουμένως, ο οποίος είπε πως μέσα από 2000 διαγνωστικά κέντρα ένα στα Χανιά μπήκε σε πρόγραμμα ΕΣΠΑ αναπτυξιακό και εμένα μου έκανε εντύπωση αυτό. Ίσως να πληροί περισσότερο από όλους τους άλλους συναδέλφους του στην Ελλάδα τα απαιτούμενα.

Νομίζω πως όχι, αλλά … Όπως και να ‘χει, αυτή η ΔΑΜ θα διαχειριστεί τα κεφάλαια του ΕΣΠΑ 2021 – 2027. Να δούμε και πάλι ότι οι μικρές επιχειρήσεις θα μείνουν απέξω και προκηρύσσονται και είκοσι νέες θέσεις για το προσωπικό ειδικής υπηρεσίας της ΔΑΜ. Θα είναι 16 Π.Ε., 2 Τ.Ε., 2 θέσεις δικηγόρων, με έμμισθη σχέση. Διευθυντές και προϊστάμενοι θα μπαίνουν στις οργανικές μονάδες αυτές με απόφαση του αρμόδιου για τα θέματα ΔΑΜ Υπουργού. Πάλι, δηλαδή, θα είναι στο χέρι και δε θα περνάνε από κάποια επιτροπή αξιολόγησης.

Στο άρθρο 39, το συζήτησαν όλοι, το ανέφεραν, για την αύξηση επιδομάτων παροχών και αποζημιώσεων των δικαστικών λειτουργών και μάλιστα σε ποσοστά, τα οποία είναι αξιοσημείωτα, για τις περιπτώσεις 3, 40% και 10%, για τις περιπτώσεις 5 και 6, που περιγράφονται στην παράγραφο 30 του ν. 3205/2003.

Με ποιο κριτήριο δίνονται αυτά στους δικαστικούς και αφήνονται απέξω όλοι οι άλλοι κλάδοι, είτε του δημοσίου είτε του ιδιωτικού;

Μόνο οι δικαστικοί έχουν δικαίωμα και πραγματικά είναι ένα μυστήριο άλυτο για εμάς, για όλους και για τους πολίτες, εγώ, πριν πέντε μήνες πολίτης απλός ήμουνα.

Για ποιο λόγο δίδονται αυτά τα προνόμια και δε δίνονται σε όποιους άλλους φορείς υπάρχουν;

Και όχι σε τόσο μεγάλο ποσοστό. Εδώ πάτε να δώσετε 1% – 1,5% και 40% εκεί. Πιστεύω ότι αυτό θα πρέπει να μην περάσει. Είμαστε σίγουρα κατά.

Για το άρθρο 41, που είπαμε και προχθές, τη συμφωνία στήριξης στην Ουκρανία, επειδή συμμετέχουμε τελικά στον πόλεμο, φαίνεται, ενεργά, γιατί δεν είναι πλέον οι πόλεμοι μόνο με τα όπλα είναι και οικονομικοί, με αυτά αγοράζουν όπλα.

Συνεπώς, συμμετέχουμε.

Τι πάμε να κάνουμε, να κερδίσουμε τον πόλεμο, να ελευθερώσουμε την Ουκρανία και τα εδάφη της;

Πότε θα σταματήσει;

Αυτή τη σύμβαση με την Ευρωπαϊκή Ένωση και όλα αυτά, μπορούμε να τη δούμε, να μάθουμε τελικά τι προσδιορίζει ή είναι κρυφή;

Κανονικά θα έπρεπε να είναι στη διάθεση του ελληνικού λαού, που συμμετέχει σε όλη αυτή την ιστορία.

Στο Άρθρο 57, ρώτησα τον εκπρόσωπο των λαϊκών αγορών, εάν έχουν χρόνο μέχρι το τέλος Ιανουαρίου 2024, να πληρώσουν τα οφειλόμενα για να εξασφαλίσουν την επανάκτηση της αδείας την οποία έχασαν το 2022 και μου είπε ότι ξέρει ότι έχουν τη δυνατότητα.

Συνεπώς, έχασαν την άδειά τους για ένα πολύ μικρό ποσό, γιατί για να είναι σίγουρος για όλους τους όσους έχασαν την άδεια, θα μιλάμε για 100 - 200 ευρώ.

Ή μήπως είναι πολύ περισσότερα τα χρήματα και δεν φτάνει αυτός ο χρόνος του ενός μηνός;

Μάλιστα, αν αναλογιστούμε ότι μεσολαβούν και οι γιορτές, πότε θα μπορέσουν να μαζέψουν χρήματα;

Είναι πωλητές σε λαϊκές αγορές. Πάνε να πουλήσουν προϊόντα για να βγάλουν 50 και 100 ευρώ και χάσανε την άδειά τους.

Για να χάσουν την άδειά τους, δε θα την έχασαν για 100 - 200 ευρώ και τους δίνουμε ένα μήνα για την επανακτήσουν;

Και αυτό μου κάνει εντύπωση. Μπορεί να σας φαίνεται απλό αλλά, θεωρητικά, εμένα μου κάνει εντύπωση. Δεν μπορεί να έχασε την άδεια του ένας πωλητής, να άφησε να μην ανανεωθεί και τώρα σε ένα μήνα να έχει τη δυνατότητα, ενώ δεν είχε άδεια ένα χρόνο, ενάμιση, να μπορέσει να την πάρει πίσω. Θεωρώ ότι μπορούν να χρωστάνε πολύ περισσότερα χρήματα και να μη μπορούν να την επανακτήσουν.

Στην παράγραφο 6, δε, του ίδιου άρθρου, ξαφνικά μπαίνει ένα τρομερό άρθρο, μια μικρή, δύο σειρές είναι, απαλείφεται ή μάλλον επεκτείνεται, παρατείνεται μέχρι 31/12/2024, οι υποχρεώσεις στα Ναυπηγεία Ελευσίνας να έχουν φορολογική και ασφαλιστική ενημερότητα.

Να ρωτήσω εγώ, αυτοί οι Αμερικανοί επενδυτές, με τον αξιοσέβαστο κύριο που έχει και τα Ναυπηγεία Σύρου, δεν έχουν ασφαλιστική ενημερότητα, δεν πληρώνουν ασφαλιστικές υποχρεώσεις;

Αν παρατείνεται, σημαίνει ότι δεν έχουν σήμερα.

Και πώς λειτουργεί το ναυπηγείο;

Πώς λειτουργούν οι εργαζόμενοι και για ποιο λόγο τους δίδεται αυτή η χάρη;

Εδώ είπαν ότι θα επενδύσουν χρήματα, μηδένισαν όλα τα χρέη.

Λοιπόν, για ποιο λόγο υπάρχει αυτό το πρόβλημα και τους δίνεται, σε μία σειρούλα, η παράταση για την προσκόμιση της ασφαλιστικής, κυρίως, ενημερότητας;

Για την παραμονή, στο 68, των ιατρών του κλάδου ΕΣΥ άνω των 67, το συζητήσαμε, δεν έχει νόημα. Ένας 67 χρονών ιατρός θέλει να πάει σπίτι του και να είναι, πλέον έχει φτάσει, έχει κουραστεί, ειδικά αν είναι χειρουργός, αν είναι ειδικών ειδικοτήτων. Νομίζω ότι θα πρέπει να βρούμε νεότερους οι οποίοι να μπορέσουν να απασχοληθούν και σε μόνιμη βάση. Σε όλες τις συμβάσεις είδαμε ότι το αλλάξατε από τη διαβούλευση που ήταν μέχρι Ιούνιο, το είχατε κάνει του 2024, τώρα το έχετε πάει 31/12/2024 και πάλι θεωρούμε ότι και αυτοί που μπήκαν στη θέση των εν αναστολή υγειονομικών, αλλά και όλοι οι άλλοι συμβασιούχοι που αποτελούν το 30%, και είναι ντροπή αυτό του δημοσίου, της δημόσιας υγείας, πρέπει οπωσδήποτε να γίνουν μόνιμοι, να μονιμοποιηθεί να αρχίσει η δημόσια υγεία μας.

Υστερεί, έχουμε κενές θέσεις χιλιάδες και έχουμε αυτούς τους συμβασιούχους και τους έχουμε σε «ένα κλαρί να κρέμονται». Θα πρέπει να μονιμοποιηθούν για να πάρει, να πατήσει σε πόδια η δημόσια υγεία μας. Δεν είναι κατάσταση αυτή, ούτε το κράτος χάνει εάν μονιμοποιήσει αυτούς. Στα υπόλοιπα άρθρα θα αναφερθούμε στην τελευταία συζήτηση διεξοδικότερα. Σας ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Ευχαριστούμε, κύριε συνάδελφε και το λόγο τώρα έχει Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”», ο κύριος Τάσος Οικονομόπουλος.

**ΑΝΑΣΤΑΣΙΟΣ ΟΙΚΟΝΟΜΟΠΟΥΛΟΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”»):** Ευχαριστώ, κύριε Πρόεδρε. Κύριε Υπουργέ, κύριε Υφυπουργέ, κυρίες και κύριοι συνάδελφοι, στο παρόν σχέδιο νόμου επιχειρείται η ρύθμιση οργανωτικών θεμάτων σε διάφορες υπηρεσίες και οργανισμούς. Από την ανάγνωση των άρθρων του νομοσχεδίου προκύπτει ότι τα επιμέρους ζητήματα είναι χρονίζοντα αντιμετωπίζονται περιπτωσιακά και έχουν προστεθεί πολλές εμβόλιμες διατάξεις για θέματα που δεν έχουν καμία σχέση με το σκοπό και τους στόχους του νομοσχεδίου.

Με το άρθρο 27 επαναπροσδιορίζεται η διαχειριστική αρχή προγράμματος δίκαιης αναπτυξιακής μετάβασης, ενώ η Διεύθυνση Στρατηγικού Σχεδιασμού και Συντονισμού Χρηματοδότησης, με το άρθρο 28, δύναται να συνδράμει στη διαμόρφωση, παρακολούθηση και αναθεώρηση των πολιτικών ΔΑΜ, καθώς και στην υποστήριξη των φορέων που εμπλέκονται στην υλοποίηση επενδύσεων, έργων και αναπτυξιακών σχεδίων ΔΑΜ, σε σχέση με την εφαρμογή του ευρωπαϊκού μηχανισμού δίκαιης μετάβασης. Με το «δύναται» που αναφέρει η διάταξη, δεν γίνεται σαφής ανάθεση καθηκόντων, αλλά περιγράφεται μόνο μία ευρύτατη διακριτική ευχέρεια της υπηρεσίας η οποία όμως, όπως φαίνεται, συμπίπτει και με δέσμιες αρμοδιότητες που στην συνέχεια της ανατίθενται και έτσι επαυξάνεται η αυθαιρεσία των διαφόρων διοικητικών παραγόντων, αν μπορούν να συνδράμουν όποτε θέλουν.

Με το άρθρο 52, σχετικά με τις αποφάσεις ολοκλήρωσης και πιστοποίησης της έναρξης παραγωγικής λειτουργίας σχεδίων του νόμου 3299/2004. Το συγκεκριμένο άρθρο εκθέτει το Υπουργείο Ανάπτυξης, γιατί συνεχίζεται το ιστορικό αλλεπάλληλων παρατάσεων και αυτή θα είναι η 8η παράταση.

Με το άρθρο 53 ορίζεται παράταση προθεσμιών ολοκλήρωσης επενδυτικών σχεδίων του νόμου 3908/2011. Θεωρούμε ότι παραγωγικές επενδύσεις παλαιών επενδυτικών νόμων, όπως του 2004 και του 2011 που δεν ολοκληρώθηκαν σε εύλογο χρονικό διάστημα, πιθανόν παρουσιάζουν προβλήματα. Όσες παρατάσεις να δοθούν, πιθανόν δεν θα ολοκληρωθούν ποτέ ή και να ολοκληρωθούν δεν θα λειτουργήσουν όπως σχεδιάστηκαν αρχικά, οπότε ζημιωμένο θα είναι, τελικά, το ελληνικό δημόσιο.

Θα θέλαμε από το σύνολο των άρθρων του προτεινόμενου νομοσχεδίου να σταθούμε ιδιαιτέρως στα άρθρα 68 επόμενα. Με το άρθρο 68 προβλέπονται οι ιατροί κλάδου του Εθνικού Συστήματος Υγείας, των οποίων η υπαλληλική σχέση λύεται αυτοδικαίως την 31/12/2023 λόγω της συμπλήρωσης του 67ου έτους της ηλικίας τους και δύνανται να παραμένουν στην υπηρεσία έως την 30/6/2024.

Πρόκειται για μία διάταξη που αποδεικνύει ότι δεν υπάρχει το απαιτούμενο σχεδιασμός για την κάλυψη των θέσεων ιατρών, που θα έπρεπε να αποχωρήσουν λόγω ηλικίας με νέους γιατρούς. Η Κυβέρνηση μη μπορώντας να ανταποκριθεί σε μια κρίσιμη ανάγκη όπως αυτή της στελέχωσης του ΕΣΥ, με γιατρούς στις κενές, καταφεύγει σε μια ευκαιριακή λύση παρακαλώντας, να παραμείνουν στις θέσεις τους οι ιατροί που συνταξιοδοτούνται έστω και για ένα εξάμηνο.

Θεωρούμε πως είναι μια διαδικασία αναποτελεσματική. Θα έπρεπε να υπάρχουν εδώ και πολλά χρόνια αυτοματοποιημένες διαδικασίες κάλυψης των κενών στο ΕΣΥ. Πολύ πιθανό σε έξι μήνες, να ξαναδούμε την παρούσα διάταξη σε μελλοντικό νομοσχέδιο, έτσι όμως δεν λύνουμε τα προβλήματα στελέχωσης του ΕΣΥ, με γιατρούς, τη στιγμή που νέοι γιατροί φεύγουν από τη χώρα μας. Οι νέοι γιατροί είναι πρόθυμοι, να επιστρέψουν από το εξωτερικό, γιατροί που περιμένουν καρτερικά πότε θα τους δοθεί η δυνατότητα να προσφέρουν στο ΕΣΥ, η πολιτεία να μην τους αξιοποιεί και αντιθέτως να δίνουμε κίνητρα, να παραμείνουν στις θέσεις τους γιατροί που κανονικά θα πρέπει να συνταξιοδοτηθούν.

Με τα άρθρα 69 , 70 και 71, προβλέπεται παράταση της παραμονής ειδικευόμενων νοσηλευτών μέχρι 29/2 του 2024. Οι παρατάσεις συμβάσεων επικουρικού προσωπικού στα νοσοκομεία κέντρα υγείας, των ΕΟΠΥΥ και τον ΕΟφ μέχρι τον Ιούνιο του 2024 και τέλος οι παρατάσεις συμβάσεων εργασίας προσωπικού, σε προνομιακούς φορείς μέχρι 31/3/ 2024. Τα παρακάτω άρθρα, εμπαίζουν το προσωπικό που ως γνωστόν καλύπτουν πάγιες και διαρκείς ανάγκες, όπως μας απάντησαν όλοι οι Φορείς στη σχετική ερώτηση που τους έκανα και όπως ξέρουμε όλοι μας πολύ καλά.

Έχουν αποκτήσει εμπειρία πολύτιμη για την εκάστοτε υπηρεσία όπου εργάζονται και η εμπειρία αυτή θα χαθεί αν διακοπούν αυτές οι συμβάσεις και θα σπαταληθεί χρόνος και πόροι για εκπαίδευση νέου προσωπικού από την αρχή. Σε αρκετές υπηρεσίες το Υγειονομικό προσωπικό με συμβάσεις ορισμένου χρόνου, αποτελεί το 50% των εργαζομένων των ήδη ΥΠΟ στελεχωμένων των Δημοσίων Δομών Υγείας, ποσοστό που αυξάνεται διαρκώς με τις συνεχείς αποχωρήσεις του μόνιμου προσωπικού λόγω συνταξιοδότησης ή για άλλους λόγους.

Η διατήρηση του εν λόγω προσωπικού είναι απαραίτητη για την ορθή λειτουργία των νοσοκομείων και των λοιπών Δομών Υγείας. Το ΕΣΥ στηρίχτηκε και συνεχίζει να στηρίζεται στους επικουρικούς, στη δύσκολη περίοδο της πανδημίας και ως εκ τούτου η Κυβέρνηση οφείλει, να αναγνωρίσει αυτή τη στήριξη και να φροντίσει για τη μονιμοποίηση της στήριξής τους. Θα θέλαμε να θέσουμε υπόψη σας άλλη μια φορά ότι ενδεχομένως υπάρχουν και νομικά κωλύματα στα παραπάνω άρθρα που ανάγονται στο Προεδρικό Διάταγμα 164/ 2004 σχετικά με τις συμβάσεις ορισμένου χρόνου στον Δημόσιο τομέα. Στα άρθρα 5 και 6 και τίθενται απαγορεύσεις διαδοχικών συμβάσεων ορισμένου χρόνου στον Δημόσιο Τομέα, εφόσον μεταξύ των συμβάσεων αυτών, μεσολαβεί χρονικό διάστημα μικρότερο των τριών μηνών ή δεν επιτρέπεται ο συνολικός χρόνος τους, να ξεπεράσει τους 24 μήνες.

Εδώ ακούσαμε προηγουμένως από τους εκπροσώπους των φορέων για 5 και 6 χρόνια, δηλαδή τρεις φορές τον επόμενο τριπλάσιο χρόνο από τον επιτρεπόμενο χρόνο παραμονής. Οι απαγορεύσεις που τίθενται στο Προεδρικό Διάταγμα θα πρέπει, να ληφθούν σοβαρά υπόψη από την Κυβέρνηση, διότι υπάρχει κίνδυνος η ανανέωση των συμβάσεων με τις προτεινόμενες διατάξεις, να κριθούν άκυρες από τους Επιτρόπους του Ελεγκτικού Συνεδρίου και να μην είναι δυνατή τόσο η παραμονή όσο και η πληρωμή του εν λόγω προσωπικού.

Το κίνημα μας λαμβάνοντας υπόψη αφενός τις τεράστιες ελλείψεις ιατρικού και νοσηλευτικού προσωπικού και αφετέρου και ενδεχομένως, υπάρχουν νομικά προβλήματα στην παράταση αυτών των συμβάσεων, προτείνει ως μόνιμη και δίκαιη λύση την προκήρυξη διαγωνισμού ΑΣΕΠ, ειδικά για τις παραπάνω θέσεις. Με ισχυρή μοριοδότηση της προϋπηρεσίας του προσωπικού, με συμβάσεις εργασίας ορισμένου χρόνου, ώστε να καλύψουν σε μόνιμη βάση τα κενά του ΕΣΥ.

Αντιλαμβανόμαστε ότι αν δεν υπερψηφιστούν τα άρθρα 69, 70 και 71, αυτό το προσωπικό θα μείνει εκτός του Εθνικού Συστήματος Υγείας, κάτι που είναι παντελώς αντίθετο με τις επιδιώξεις μας.

Η ΝΙΚΗ θα ψηφίσει «παρών» στα άρθρα 68, 69, 70 και 71 και προτρέπει την κυβέρνηση να δώσει μόνιμη λύση στο εν λόγω προσωπικό και να παραμείνει με σταθερή εργασιακή σχέση στο Εθνικό Σύστημα Υγείας. Καλούμε την κυβέρνηση να μην αντιμετωπίζει αποσπασματικά τα προβλήματα στο χώρο της υγείας.

Να στελεχωθούν αποτελεσματικά όλες οι δομές υγείας, από τα νοσοκομεία μέχρι και τα κέντρα υγείας. Να δοθούν κίνητρα παραμονής στο υγειονομικό προσωπικό στο ΕΣΥ και να ανατρέψουμε τη φυγή ειδικευμένων γιατρών στο εξωτερικό.

Τέλος, σχετικά με το άρθρο 85, περί παράτασης της θητείας της Διαρκούς Επιτροπής για την αντιμετώπιση της βίας, κατ’ αρχήν, η ΝΙΚΗ θα ήθελε να εκφράσει την αμέριστη στήριξη της στον άτυχο αστυνομικό που τραυματίστηκε σοβαρά στα πρόσφατα επεισόδια αθλητικής βίας και να ευχηθεί την ταχεία ανάρρωση του.

Σήμερα, δύο Βουλευτές μας ήταν στο Γενικό Κρατικό Νίκαιας για να ενημερωθούν από τους συναδέλφους του για την πορεία της υγείας του. Η παράταση της θητείας της Διαρκούς Επιτροπής για την αντιμετώπιση περιστατικών βίας στον αθλητισμό κατά την τρέχουσα αγωνιστική περίοδο, όπως αναφέρεται στην ανάλυση συνεπειών ρύθμισης δεν είναι αρκετή από μόνη της, όπως δυστυχώς απέδειξαν τα πρόσφατα γεγονότα.

Καλούμε την κυβέρνηση να λάβει σοβαρά μέτρα κατά της βίας στους αθλητικούς χώρους άμεσα. Πρέπει να δράσουμε άμεσα, αλλιώς θα έχουμε και άλλα θύματα. Η ΝΙΚΗ θα ψηφίσει «παρών» και στο εν λόγω άρθρο 85 αναμένοντας σοβαρά μέτρα για την αντιμετώπιση της βίας σε αθλητικούς αγώνες. Σας ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Το λόγο έχει ο κ. Μεταξάς.

**ΚΩΝΣΤΑΝΤΙΝΟΣ - ΒΑΣΙΛΕΙΟΣ ΜΕΤΑΞΑΣ (Ειδικός Αγορητής της Κ.Ο. «Κ.Κ.Ε.»):** Ευχαριστώ, κ. Πρόεδρε. Στην πρώτη συνεδρίαση αναφέρθηκα στην επί της αρχής διαφωνία μας στο παρόν νομοσχέδιο, ιδιαίτερα μιας και στα ζητήματα της αντίληψης για την ανάπτυξη χωρίζει άβυσσος το Κ.Κ.Ε. και τα υπόλοιπα κόμματα, κυρίως επειδή εμείς αντιμετωπίζουμε την ανάπτυξη από τη σκοπιά της υπαρκτής δυνατότητας να μπορούν να καλύπτονται οι διευρυνόμενες εργατικές λαϊκές ανάγκες, να τίθεται η επιστήμη και η τεχνολογία στην υπηρεσία της κοινωνίας.

Κοινωνία απαλλαγμένη από το καπιταλιστικό κέρδος, τους μονοπωλιακούς ομίλους, την ατομική ιδιοκτησία στα μέσα παραγωγής, με κεντρικό επιστημονικό σχεδιασμό όπου όλοι οι εργαζόμενοι θα έχουν λόγο και ρόλο στην παραγωγή και στην κοινωνική προσφορά.

Εσείς, από τη μεριά σας, έχετε ως οδηγό σας στη δική σας αντίληψη για την ανάπτυξη τις αντιφάσεις της καπιταλιστικής οικονομίας, τα αδιέξοδά της, τις καταστροφικές συνέπειες για το λαό και τους λαούς, προσπαθώντας να τετραγωνίσετε τον κύκλο, να παρουσιάσετε, δηλαδή, ένα άδικο και εκμεταλλευτικό ταξικό σύστημα ως καθολική υπόθεση, ως ωφέλιμο για όλους.

Έτσι και στο παρόν «νομοσχέδιο σκούπα» μαζί με τις διατάξεις που σκοπό έχουν να ενισχύσουν τον αντιλαϊκό σας σχεδιασμό σε όλα τα επίπεδα, ταυτόχρονα αναδεικνύεται και η αδυναμία σας να δώσετε λύσεις σε υπαρκτά προβλήματα που αντιμετωπίζουν τμήματα των εργαζομένων του λαού. Κάτω από την πίεση των αντιδράσεων τις περισσότερες φορές προσπαθείτε να κερδίσετε χρόνο αλλού με συνεχόμενες παρατάσεις, αλλού με ψευτοδιορθώσεις.

Ομολογία, όμως, της ανικανότητας σας να καλύψετε υπαρκτές και επείγουσες ανάγκες. Ανικανότητα που δεν είναι αποκλειστικά δικό σας προνόμιο. Όλοι όσοι ήταν στις κυβερνητικές θέσεις, όπως και εσείς, είχαν και έχουν το ίδιο πρόβλημα εξαιτίας αυτής της κοινής στρατηγικής σας αντίληψης που όλα τα υποτάσσει στην κερδοφορία και ανταγωνιστικότητα των επιχειρηματικών ομίλων.

Είναι, για παράδειγμα, χαρακτηριστικά τα άρθρα. Το 43 με το αιώνιο, όπως έχετε καταντήσει όλοι σας θέμα, που υπάρχει με τους εργαζόμενους στην καθαριότητα στο Υπουργείο Οικονομίας και στην ΑΑΔΕ που παρατείνετε τις συμβάσεις. Δεν προχωράτε σε εργολαβία, όπως κάνετε αλλού και μάλιστα έχετε μπόλικα τέτοια άρθρα στο παρόν νομοσχέδιο, κάτω από την πίεση και τον αγώνα τους, αλλά αρνείστε να τους μονιμοποιήσετε.

Αντίστοιχα παραδείγματα με τις καθιερωμένες πλέον παρατάσεις είναι τα άρθρα 67, 69, 70, 71, στο Ε΄ μέρος «ρυθμίσεις για την αντιμετώπιση της πανδημίας του κορονοϊού», όπως για παράδειγμα το άρθρο 69, παράταση παραμονής ειδικευόμενων νοσηλευτών. Αφορά την εξουσιοδοτική διάταξη του Υπουργού να παρατείνει για ένα τρίμηνο την παραμονή των ειδικευόμενων νοσηλευτών. Είναι μια από τις πολλές μεθόδους κάλυψης των τεράστιων κενών σε νοσηλευτικό προσωπικό, χωρίς προσλήψεις. Παράταση της παραμονής των νοσηλευτών σημαίνει, πέραν του χρόνου της ειδικότητας. Αφού έχουν τελειώσει, γιατί δεν προχωράτε σε προσλήψεις;

Το άρθρο 70, συμβάσεις επικουρικού προσωπικού. Παρατείνονται οι συμβάσεις του επικουρικού προσωπικού για 12 μήνες, ενώ κατά τα άλλα η κυβέρνηση ισχυρίζεται ότι δεν βρίσκει προσωπικό και ενώ στις μονάδες υγείας είναι τέτοιας έκτασης οι ελλείψεις, που ακόμα και να τους προσλάβει όλους τα κενά θα εξακολουθούν να είναι τεράστια. Οι λεγόμενες ενεργές συμβάσεις κατά την 31/12/2023, που θέτει η ρύθμιση ως προϋπόθεση, σημαίνει ότι ένα μέρος των επικουρικών θα αποκλειστεί από το μέτρο αυτό, ενώ η διατύπωση περί δυνατότητας να παραταθεί για ένα εξάμηνο η σύμβαση, δημιουργεί αρκετά ερωτηματικά για την εφαρμογή της ρύθμισης.

Στο άρθρο 71, παράταση των συμβάσεων εργασίας του προσωπικού Covid 19 σε προνοιακούς φορείς. Εδώ είναι ακόμα χειρότερα τα πράγματα, αφού πρόκειται για εξάμηνες παρατάσεις. Εμείς λέμε, εδώ και τώρα να μετατραπούν οι λεγόμενες επικουρικές σχέσεις σε μόνιμες σχέσεις εργασίας και να υπάρξει ανοικτή προκήρυξη για όλους όσους θέλουν να εργαστούν στις δημόσιες μονάδες υγείας, πρόνοιας με μοναδικό κριτήριο τα τυπικά προσόντα, να μονιμοποιηθούν οι εργαζόμενοι και να πάψει το αίσχος των συμβάσεων και της ομηρίας. Όχι μόνο δεν το κάνετε, αλλά βρίσκετε και την ευκαιρία να προχωρήσετε την εγκληματική πολιτική σας. Για παράδειγμα, στο άρθρο 66, στο ίδιο μέρος που αφορά τη πανδημία στο πέμπτο μέρος, που οι διατάξεις αναφέρονται σε ψηφισμένο νομοσχέδιο, όχι μόνο δεν απαντά στις ανάγκες της λαϊκής υγείας αλλά κυρίως σχετίζεται με αντιλαϊκές ανατροπές με ευκαιρία την πανδημία. Πρόκειται για ανατροπές που αποτελούν συνέχεια των ανατροπών της προηγούμενης κυβέρνησης, που και αυτή πάτησε σε ανατροπές της προ προηγούμενης και πάει λέγοντας.

Στο άρθρο 68, παράταση χρόνου παραμονής στην υπηρεσία γιατρών κλάδου εθνικού συστήματος υγείας. Φέρνετε για άλλη μια φορά διάταξη που παρατείνει τον εργάσιμο βίο σε όλους τους γιατρούς μετά τα 67 χρόνια. Η επίκληση των αναγκών είναι προσχηματική. Αυτές δεν θα υπήρχαν, αν έγκαιρα σχεδιάζατε τις αναγκαίες προσλήψεις. Επιδεινώνεται με αυτόν τον τρόπο το στοιχείο του γερασμένου ιατρικού προσωπικού, της μη ομαλής μετάδοσης της επιστημονικής εμπειρίας στους νεότερους γιατρούς και με τις προφανείς δυσκολίες στην άσκηση του απαιτητικού ιατρικού έργου, παραδείγματος χάρη εφημερίες.

Επιτίθεστε όμως και σε άλλα τμήματα εργαζομένων, όπως είναι το άρθρο 56 για την κυριακάτικη αργία. Το έχουμε επανειλημμένα πει, ότι όλες αυτές οι διατάξεις που έχουν νομοθετήσει όλες οι κυβερνήσεις τα τελευταία χρόνια, έρχονται να χειροτερέψουν ακόμα περισσότερο τη νομοθεσία σχετικά με το άνοιγμα των καταστημάτων τις Κυριακές. Αποτελεί ένα σοβαρό πλήγμα στην κυριακάτικη αργία. Είναι ξεκάθαρο, ότι στόχος είναι η ενίσχυση της ανταγωνιστικότητας για το μεγαλύτερο εμπορικό κεφάλαιο, χτυπώντας ακόμα πιο άγρια τα εργασιακά δικαιώματα των εργαζομένων στο εμπόριο, αλλά και πλήττοντας τα μικρά εμπορικά καταστήματα που τελικά βλέπουν μηδενικά ή ελάχιστα αποτελέσματα στον τζίρο τους, ενώ χειροτερεύουν οι όροι δουλειάς των αυτοαπασχολούμενων, που αναγκάζονται να φτάνουν στα όρια της φυσικής τους εξόντωσης, προκειμένου να ανταγωνιστούν τις αλυσίδες και τα πολυκαταστήματα.

Είναι τουλάχιστον προκλητικό, ότι στο ίδιο άρθρο φέρνετε διάταξη για την κατάργηση διοικητικών πράξεων επιβολής προστίμων για παραβάσεις σχετικά με το άνοιγμα καταστημάτων Κυριακές, για περιοχές που κηρύχθηκαν σε κατάσταση έκτακτης ανάγκης λόγω της κακοκαιρίας Daniel, καθώς αντιμετώπισαν οξύ πρόβλημα ανεφοδιασμού, μπλέκοντας ανόμοια πράγματα, μια έκτακτη κατάσταση με την τακτικότητα της ζωής λάστιχο που θέλετε να επιβάλλετε. Είναι προφανές, ότι στο παρόν τοποθετούμαστε κατά για το σκέλος που αφορά το άνοιγμα των καταστημάτων τις Κυριακές.

Επιτρέψτε μου ορισμένες ακόμα επιγραμματικές επισημάνσεις κατά κατηγορία. Για το άρθρο 57 και πιο συγκεκριμένα, σχετικά με τους πωλητές λαϊκών αγορών, η χρονική παράταση της προθεσμίας είναι πολύ μικρή. Επίσης, παραμένει το πρόβλημα ότι έχει συσχετισθεί η πληρωμή του ημερήσιου τέλους με την επαγγελματική άδεια. Αυτή τη στιγμή για παράδειγμα, υπάρχει πρόβλεψη αύξησης των ημερήσιων τελών στην περιφέρεια Αττικής, αφού η κρατική χρηματοδότηση είναι ανύπαρκτη.

Θεωρούμε, ότι χρειάζεται να προβλέπεται μια διαδικασία ρυθμίσεων σε περιπτώσεις αδυναμίας καταβολής των τελών, που να μη συνδέεται, όμως, με τη διαδικασία άδειας, δηλαδή, άσκησης της επαγγελματικής δραστηριότητας. Επίσης, προτείνουμε μείωση των ημερήσιων τελών και αύξηση της κρατικής χρηματοδότησης για την κάλυψη αναγκαίων εξόδων για την λειτουργία των λαϊκών αγορών.

Για το άρθρο 61. Παρατείνεται το όριο ηλικίας απόσυρσης για τα επιβατηγά δημόσιας χρήσης ταξί, αλλά και ΚΤΕΛ, των οποίων το ισχύον όριο συμπληρώνεται από την 1.1.2022 έως και την 31.12.2023, για ένα μικρό μεταβατικό χρονικό διάστημα, μέχρι τις 30.4.2024. Η αιτιολόγηση είναι, ότι έχουν ήδη δρομολογηθεί όλες οι αναγκαίες ενέργειες για την ανανέωση των σχετικών στόλων, με τρόπο που ανταποκρίνεται στις σύγχρονες περιβαλλοντικές απαιτήσεις, όπως γράφεται. Η παράταση μέχρι το τέλος Απριλίου, όμως, είναι ανεπαρκής. Άλλωστε, το Υπουργείο είχε υποσχεθεί στους μαζικούς φορείς των επαγγελματιών, παράταση, μέχρι το τέλος του 2024.

Σε κάθε περίπτωση, πάντως, η λογική των παρατάσεων, αποδεικνύεται αδιέξοδη, αφού δεν αλλάζει η ουσία, ότι οι επαγγελματίες, σε συνθήκες μείωσης εισοδημάτων - πρόσφατα ψηφίσατε το φορολογικό νομοσχέδιο, το υπενθυμίζουμε - είναι αναγκασμένοι να προβούν σε αγορά οχημάτων πανάκριβων. Πόσο μάλλον, που, πλέον, υπάρχει στροφή στην υποχρεωτικότητα ηλεκτρικών οχημάτων, μετά το 2026, με βάση τις κατευθύνσεις της Ευρωπαϊκής Ένωσης. Ζητάμε επιδότηση, άτοκα δάνεια για αντικατάσταση, προκειμένου να μπορεί ο στόλος των οχημάτων δημόσιας χρήσης να ανανεώνεται με βάση τις ανάγκες και την ασφάλεια μεταφοράς του κοινού, αλλά και των ίδιων των επαγγελματιών.

Σε σχέση με τις διατάξεις που αφορούν το Υπουργείο Πολιτισμού. Αναφέρθηκα και στην πρώτη συνεδρίαση, νομίζω και από το Σύλλογο Ελλήνων Αρχαιολόγων ειπώθηκαν χαρακτηριστικά, με το χαρακτηριστικότερο απ’ όλα, για το άρθρο 77, που η εκπρόσωπος του συλλόγου αξιολόγων, καλούσε τα κόμματα να μην ψηφιστεί, να ψηφίσουν κατά, γιατί για άλλη μια φορά, δίνεται μία παράσταση - έχουν μπουχτίσει οι άνθρωποι με τις παρατάσεις - η τέταρτη παράταση, χωρίς να λύνεται το πρόβλημα.

Αναφέρομαι στο άρθρο 77 - για το 75 και το 76 αναφέρθηκα και στην πρώτη συνεδρίαση- γιατί με το άρθρο αυτό ισχυρίζεστε, εκ μέρους της Κυβέρνησης, ότι επιχειρείτε να βάλετε τάξη στα αρχαιολογικά έργα, τις έρευνες και τις αρχαιολογικές εργασίες, αλλά ταυτόχρονα, ομολογείτε ευθέως, ότι δεν σκοπεύετε να καταργήσετε το καθεστώς ομηρίας των εργαζομένων με συμβάσεις ορισμένου χρόνου.

Επίσης, από τη μια διευρύνετε την εφαρμογή του Μητρώου Προσωπικού Αρχαιολογικών Εργασιών και για τους εποπτευόμενους από το Υπουργείο Πολιτισμού, φορείς, από την άλλη, παρατείνετε την προθεσμία της υποχρεωτικής εφαρμογής του, μέχρι την 1.7.2024. Όμως, ο ν. 4512/2018, προέβλεπε στο άρθρο 344 ως προθεσμία για την υποχρεωτική πρόσληψη προσωπικού, την 1.1.2020 και με παρατάσεις περάσαμε στην 1.1.2024, για να έχουμε πάλι με το παρόν άρθρο, μία νέα παράταση. Τελικά, τι είναι το μητρώο αυτό; Είναι εργαλείο τάξης ή εργαλείο κόφτης και ενίσχυση της ομηρίας των εργαζομένων στα αρχαιολογικά έργα;

Στο άρθρο 78, με την παράγραφο 2 του άρθρου 19 του νόμου 4639/2019 για την εκκαθάριση του Ταμείου Αλληλοβοήθειας Υπαλλήλων του Υπουργείου Πολιτισμού, οριζόταν μια προθεσμία ενός έτους από τον ορισμό του εκκαθαριστή. Ποιοι είναι οι λόγοι που δεν έχει ολοκληρωθεί 4 χρόνια μετά, η εκκαθάριση; Τέλος πάντων, διαφωνούμε με αυτές τις αλλεπάλληλες παρατάσεις και θεωρούμε, ότι το θέμα έπρεπε να είχε κλείσει, ήδη.

Σε σχέση με το άρθρο 13, είναι γνωστή η θέση του Κ.Κ.Ε., κατά της ύπαρξης του Εθνικού Κέντρου Οπτικοακουστικών Μέσων και Επικοινωνίας, λόγω του ότι συνυπάρχει παράλληλα με το Ελληνικό Κέντρο Κινηματογράφου, οπότε, υφίστανται δύο φορείς από τους οποίους, ο ένας έχει καθαρά προσέλκυση κεφαλαίων από το εξωτερικό για την παραγωγή οπτικοακουστικού υλικού, ανακύπτει χρηματοδότηση των παραγωγών αυτών, ο δε άλλος, έχει κατεύθυνση που στηρίζει παραγωγές με αισθητικά, καλλιτεχνικά κριτήρια. Στο δυαδικό αυτό σύμπλεγμα, το ΕΚΟΜΕ είναι ο ισχυρός παίκτης, αφού διαχειρίζεται πολύ περισσότερα χρήματα απ’ ότι το Ελληνικό Κέντρο Κινηματογράφου. Αυτό είναι ένα θέμα.

Υπάρχει όμως και ένα δεύτερο. Η Κυβέρνηση έχει, ήδη, εξαγγείλει, τη συγχώνευση του Εθνικού Κέντρου Οπτικοακουστικών Μέσων και Επικοινωνίας, του Ελληνικού Κέντρου Κινηματογράφου και του Οργανισμού Πνευματικής Ιδιοκτησίας, σε έναν ενιαίο φορέα.

Ακόμη, βεβαίως, δεν έχουμε ένα συγκεκριμένο κείμενο από την κυβέρνηση, ώστε να μπορούμε να έχουμε και ολοκληρωμένη εικόνα. Από τη διακήρυξη και μόνο της τριπλής αυτής ενσωμάτωσης, όμως, βγαίνει το συμπέρασμα ότι η κίνηση αυτή θα οδηγήσει σε μια τερατογονία, αφού συγχωνεύει σε ένα ενιαίο οργανισμό, δύο παραγωγικούς οργανισμούς και έναν ελεγκτικό.

Τέλος, για δύο άρθρα που αφορούν τις Ένοπλες Δυνάμεις. Το άρθρο 79, είναι ένα άρθρο, που επιφέρει κάποιες αλλαγές στη σύνθεση του διοικητικού συμβουλίου του Πολεμικού Μουσείου, χωρίς να υπάρχει και η αντίστοιχη όμως αιτιολόγηση. Κατά την άποψή μας, η κατατεθειμένη πρόβλεψη για αύξηση των μελών του διοικητικού συμβουλίου του Πολεμικού Μουσείου, από επτά σε εννέα, με τη συμμετοχή και δύο δωρητών των Ενόπλων Δυνάμεων, για να εξασφαλίζεται, όπως γράφεται, η πολυφωνία και η έμπρακτη προσφορά τους, είναι μια προσπάθεια συγκάλυψης άλλων προθέσεων και σχεδιασμών. Σε τι διαφέρει το υφιστάμενο καθεστώς από το προτεινόμενο; Η ουσιαστική διαφορά είναι μόνο στην προσθήκη στο διοικητικό συμβούλιο των δύο δωρητών των Ενόπλων Δυνάμεων.

Ως γνωστόν, αυτοί οι δωρητές συνήθως είναι μεγάλοι επιχειρηματίες, που στο όνομα της κερδοφόρας διαχείρισης της περιουσίας τους, βάζουν στο πλάνο και μία δωρεά. Όσον αφορά την κυβερνητική επίκληση για παροχή τιμητικής διάκρισης προς τους δωρητές, το κάνετε ήδη. Δίνετε παράσημα, τιμητικές προαγωγές κατ’ απονομή βαθμού ανώτατου αξιωματικού. Για παράδειγμα, κάνατε εφοπλιστές υποστράτηγους και άλλα πολλά. Κατά την άποψή μας, η πρόταση αυτή κινείται στην κατεύθυνση της σταδιακής παράδοσης και του Πολεμικού Μουσείου στο ιδιωτικό κεφάλαιο. Όσον αφορά δε την κατάργηση της αμοιβής των μελών του διοικητικού συμβουλίου του Πολεμικού Μουσείου, δεν κατανοούμε γιατί τα μέλη του διοικητικού συμβουλίου…τουλάχιστον την τελευταία τριετία από το 2020. Εδώ πρέπει ο κ. Υπουργός ή κάποιος από την κυβέρνηση, να κάνει μια διευκρίνιση.

Τελειώνω, κύριε Πρόεδρε, με το άρθρο 37, για τη χιλιομετρική αποζημίωση και τα έξοδα διανυκτέρευσης εσωτερικού, κατά τις μετακινήσεις των στελεχών των Ενόπλων Δυνάμεων. Το Κ.Κ.Ε., κατ’ επανάληψη, έχει αναδείξει τις απαράδεκτα χαμηλές αποζημιώσεις μετακινήσεων του στρατιωτικού προσωπικού, μόνιμου αλλά και των στρατιωτών, των φαντάρων που κάνουν τη θητεία τους. Οι προβλέψεις του άρθρου 37, υπολείπονται σημαντικά των πραγματικών εξόδων, στα οποία υποβάλλεται το προσωπικό. Επιπλέον, είναι άδικη η διαμόρφωση των κοστολογίων, ανάλογα με το βαθμό των μετακινούμενων, λες και το κόστος των καυσίμων ή των εισιτηρίων ή της διατροφής ή της διαμονής, δεν είναι ίδιο για όλους. Σας ευχαριστώ, κύριε Πρόεδρε. Θα έχουμε την ευκαιρία και στις επόμενες συνεδριάσεις και στην Ολομέλεια, να αναπτύξουμε, περαιτέρω, τις θέσεις.

**ΑΠΟΣΤΟΛΟΣ ΒΕΣΥΡΟΠΟΥΛΟΣ(Πρόεδρος της Επιτροπής):** Και εμείς ευχαριστούμε κύριε συνάδελφε. Και τώρα περνάμε στον τελευταίο Ειδικό Αγορητή της Κοινοβουλευτικής Ομάδας «Πλεύση Ελευθερίας-Ζωή Κωνσταντοπούλου», ο κ. Αλέξανδρος Καζαμίας.

**ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «Πλεύση Ελευθερίας - Ζωή Κωνσταντοπούλου»):** Ευχαριστώ, κύριε Πρόεδρε. Κυρίες και κύριοι βουλευτές, χθες αναφέρθηκα διεξοδικά στα τεράστια διαδικαστικά, νομοπαρασκευαστικά και νομικά προβλήματα του νομοσχεδίου που συζητούμε. Το αποκάλεσα, δίκαια νομίζω, ως νομοσχέδιο κουρελού, του οποίου τα 98 άρθρα αφορούν, κυρίως, διοικητικές αλλαγές, σε ένα φάσμα 13-14 Υπουργείων. Δεν υπάρχει λόγος να τα ξαναπώ αυτά τώρα ξανά. Θα περάσω, όπως υποσχέθηκα χθες, στην κατ άρθρον συζήτηση.

Ωστόσο, επειδή το νομοσχέδιο είναι μεγάλο και το περιεχόμενό του είναι ετερόκλητο και λεπτομερές, θα αναφερθώ σήμερα στα άρθρα 1 ως 65, τα οποία αφορούν τις διατάξεις των λεγόμενων οικονομικών υπουργείων, δηλαδή τα πρώτα τέσσερα μέρη του νομοσχεδίου, που σχετίζονται με τα Υπουργεία Εθνικής Οικονομίας, Ανάπτυξης, Υποδομών, Μεταφορών, Τουρισμού και Περιβάλλοντος και Ενέργειας και στην τελευταία συνεδρίαση της Επιτροπής, θα διατυπώσω τις απόψεις της Πλεύσης Ελευθερίας, για τα 33 εναπομείναντα άρθρα του νομοσχεδίου. Ελπίζω με τον τρόπο αυτό, να προλάβω να μπω σε κάποιο βάθος στη συζήτηση των άρθρων που μας απασχόλησαν περισσότερο και αυτά είναι τα άρθρα στα οποία συγκεντρώνουμε τη βασική μας κριτική.

Ξεκινώ με το άρθρο 3, το οποίο εισάγει το κεφάλαιο «οργανωτικές και διαδικαστικές διατάξεις για την ανάπτυξη». Το άρθρο αυτό περιγράφει, με μεγάλη λεπτομέρεια, το πώς θα γίνεται η παρακολούθηση, αναθεώρηση και αξιολόγηση των τομεακών προγραμμάτων και των περιφερειακών προγραμμάτων ανάπτυξης.

Καταρχήν, κατά τη γνώμη μας, δεν χρειάζεται νόμος για αυτές τις διαδικασίες ή, είναι τουλάχιστον, τόσο εκτενής περιγραφή τους, σε νομοσχέδιο -μιάμιση σελίδα είναι αυτό που καταλαμβάνει. Διοικητικές Αποφάσεις του Υπουργείου, δημοσιοποιημένες και παρμένες με διαφάνεια, θα αρκούσαν.

Δεύτερο. Δεν φαίνεται ποιος είναι ο Υπουργός ή η Υπουργός. Εδώ είναι ο Υπουργός Εθνικής Οικονομίας ή Ανάπτυξης; Καλό θα ήταν να προσδιορίζεται στο άρθρο. Υποτίθεται ότι είναι ένας από τους δύο, αλλά δεν φαίνεται ποιος είναι.

Θα ήθελα εδώ να κάνω και μια γενική παρατήρηση. Καλό είναι να αρχίσουμε πλέον να χρησιμοποιούμε και το θηλυκό γένος στα νομοσχέδια, δηλαδή να λέμε ο ή η Υπουργός. Είναι πολύ πατριαρχικό και αναχρονιστικό να χρησιμοποιούμε πάντα το αρσενικό γένος. Αυτή είναι μια γενικότερη παρατήρηση, που έχει να κάνει με όλα σχεδόν τα νομοσχέδια, τα οποία έχω δει μέχρι τώρα.

Περνάω τώρα στα άρθρα 6 με 13 και αφορούν στις τροποποιήσεις του ν.4914/2022 περί κατανομής αρμοδιοτήτων των Ειδικών Υπηρεσιών. Εδώ έχουμε 8 άρθρα, που καταλαμβάνουν περίπου 7 σελίδες του νομοσχεδίου, όπου αναθεωρείτε τις διοικητικές αποφάσεις που πήρατε πέρσι. Ίσως επειδή ήρθε άλλος Υπουργός, ίσως επειδή ανακαλύψατε ότι δεν ξέρατε πολύ καλά τι κάνατε πέρσι - δεν είναι φανερό.

Εδώ φοβόμαστε πως πρόκειται για βυζαντινολογίες, οι οποίες βεβαίως δεν είναι εντελώς αθώες. Αναδιανέμονται αρμοδιότητες, αναθεωρούνται οι ρόλοι εποπτείας, ορίζονται εκ νέου ποιοι υπογράφουν ποια έγγραφα και ούτω καθεξής.

Η ουσία, σε αυτά τα 8 άρθρα, καθώς και σε πολλά άλλα άρθρα του νομοσχεδίου, είναι -κατά τη γνώμη μας- η εξής: Αυτές οι διαδικασίες είναι σημαντικές. Όμως, και πάλι κατά τη γνώμη μας, δεν πρέπει να ρυθμίζονται με νόμο που να περνάει από τη Βουλή, διότι είναι υπερβολικά λεπτομερείς και δαιδαλώδεις οι διαδικασίες αυτές, για να μπορεί να τις ελέγξει ένας βουλευτής. Και εδώ απαιτούνται Διοικητικές Αποφάσεις εντός του Υπουργείου, οι οποίες βεβαίως θα πρέπει να δημοσιοποιούνται στην ιστοσελίδα του Υπουργείου και να είναι ορατές στους πολίτες. Όμως, δεν απαιτούν -κατά τη γνώμη μας- νομοθέτηση.

Έρχομαι στο άρθρο 18, για την επίβλεψη δημοσίων έργων από το ΤΑΙΠΕΔ, από φυσικά ή νομικά πρόσωπα ή Ενώσεις προσώπων. Εδώ δεν είναι πολύ φανερό, ούτε από το ίδιο το άρθρο, ούτε και από την Αιτιολογική Έκθεση, σε τι αποβλέπει αυτό το άρθρο. Σε κάθε περίπτωση, θεωρούμε ότι η διαδικασία αυτή δεν είναι επαρκώς διαφανής και θα εκφράσουμε την αντίθεσή μας προς αυτό το άρθρο.

Τα άρθρα 19 και 20 αφορούν στην Ελληνική Αναπτυξιακή Τράπεζα. Και εδώ έχουμε κάτι πραγματικά ενδιαφέρον. Καταρχήν, θα συμφωνήσω ότι εδώ χρειάζεται νομοθέτηση. Όμως, η κριτική που ασκούμε είναι διαφορετική. Η Αναπτυξιακή Τράπεζα, που στηρίζεται στο ν.3912/2011, είναι ένας σημαντικός μοχλός ανάπτυξης -όχι μόνο στην ελληνική οικονομία, αλλά σε κάθε οικονομία. Συνήθως, ο σκοπός του θεσμού αυτού είναι να χρηματοδοτεί έργα και οικονομικές δραστηριότητες, είτε του ιδιωτικού τομέα, είτε ΣΔΙΤ, διότι τα έργα αυτά κρίνεται πως έχουν μεγάλο αναπτυξιακό αντίκτυπο.

Το άρθρο 19, στην παράγραφο 1, προβλέπει πως η Αναπτυξιακή Τράπεζα μπορεί -και διαβάζω από το άρθρο- να παρέχει δάνεια και ομοειδείς πιστώσεις προς επιχειρήσεις, διαμέσου οντοτήτων χρηματοπιστωτικού τομέα ή άλλων φορέων χρηματοδότησης. Αυτό δεν ξέρουμε αν προϋποθέτει ότι αυτοί οι χρηματοπιστωτικοί φορείς ή οι οντότητες του χρηματοπιστωτικού τομέα θα βγάζουν κέρδος από αυτό ή θα δρουν απλώς ως προέκταση της Αναπτυξιακής Τράπεζας. Καλό θα ήταν το νομοσχέδιο να το ξεκαθάριζε και θα θέλαμε διευκρίνιση από τον κύριο Υπουργό ως προς αυτό το θέμα. Σε κάθε περίπτωση, θεωρούμε ότι, αν υπάρχουν μεσάζοντες που πρόκειται να αποκομίζουν κέρδος από αυτή τη διαδικασία, είναι εντελώς απαράδεκτο και ξένο προς το πνεύμα της λειτουργίας μιας αναπτυξιακής τράπεζας.

Το άρθρο 19, πάλι για την Αναπτυξιακή Τράπεζα, στην παράγραφο β, λέει το εξής: «Η Αναπτυξιακή Τράπεζα παρέχει εγγυήσεις και αντεγγυήσεις υπέρ επιχειρήσεων παντός είδους». Όταν το διαβάζουμε αυτό, τρομοκρατούμαστε. Τι θα πει «παντός είδους»; Για την κάλυψη των υποχρεώσεών τους έναντι πιστωτικών ή χρηματοπιστωτικών ιδρυμάτων, καθώς και -λέει το άρθρο- για κάλυψη υποχρεώσεων που απορρέουν από πάσης μορφής χρηματοπιστωτικές διευκολύνσεις. Πέρα από την ασάφεια που διέπει τη γλώσσα εδώ, μάς ανησυχεί ιδιαίτερα το ότι η Αναπτυξιακή Τράπεζα θα αναλαμβάνει -βάσει του άρθρου αυτού- να εγγυηθεί επιχειρήσεις παντός είδους και υποχρεώσεις που απορρέουν από πάσης μορφής χρηματοπιστωτικές διευκολύνσεις.

Αυτή είναι η δουλειά μιας Αναπτυξιακής Τράπεζας;

Πώς ήρθαν αυτά;

Περνάω τώρα στο Άρθρο 21, που είναι το πρώτο του κεφαλαίου που αφορά τις Συμπράξεις Δημοσίου και Ιδιωτικού Τομέα. Αυτά είναι τέσσερα Άρθρα το 21 με 24 και ρυθμίζουν υπάρχοντες νόμους για τη σχέση δημοσίου και ιδιωτικού τομέα. Το πρώτο Άρθρο το 21 προτείνει μια διόρθωση στην σύσταση της Διυπουργικής Επιτροπής Συμπράξεων τη ΔΕΣΔΙΤ όπως την αναφέρει και λέει ότι αυτή η Διυπουργική Επιτροπή συμπράξεων είναι μια Επιτροπή που φέρνει πολλά Υπουργεία μαζί για να αποφασίζουν που θα υπάρχει Σύμπραξη Δημοσίου Ιδιωτικού Τομέα. Κάτι τέτοιο χρειάζεται. Εκεί λέει θα συμμετέχουν οι Υπουργοί Ανάπτυξης, Περιβάλλοντος, Υποδομών και Επικρατείας. Δύο εκπλήξεις.

Πρώτον: που είναι ο Υπουργός Εθνικής Οικονομίας;

Δεν θα βρίσκεται καθόλου στη Διυπουργική Επιτροπή Συμπράξεων;

Δεύτερη έκπληξη: ο Υπουργός Επικρατείας τι γυρεύει εκεί;

Θεωρούμε ότι αυτό είναι ένδειξη της έλλειψης εμπιστοσύνης του Πρωθυπουργού προς τους Υπουργούς που χειρίζονται τα Οικονομικά Υπουργεία. Ο Υπουργός Επικρατείας δεν έχει τις γνώσεις για να βρίσκεται και να παίρνει αποφάσεις σε μια τέτοια Επιτροπή και δεν πρέπει να βρίσκεται εκεί. Συγκεντρώνει αυτό το πράγμα υπερβολικές εξουσίες στα χέρια του ευρύτερου γραφείου του Πρωθυπουργού.

Δεύτερον, στο Άρθρο 22 σχετικά με αυτή την Παράγραφο, ποια είναι τα γενικά κριτήρια της σύμπραξης;

Αναφέρεται εδώ πέρα ότι η ΣΔΙΤ που είναι η υπηρεσιακή -αν θέλετε- Επιτροπή την οποία εποπτεύει η ΔΕΣΔΙΤ αυτή είναι η Μονάδα Σύμπραξης Δημοσίου Ιδιωτικού Τομέα θα μπορεί να θέτει τα κριτήρια με τα οποία θα γίνονται οι συνεργασίες, οι συμπράξεις ιδιωτικού και δημοσίου τομέα.

Αλλά ποιος θα θέτει τα γενικά κριτήρια;

Αυτό είναι κάτι πολύ στρατηγικής σημασίας γιατί όταν ο δημόσιος τομέας αποφασίζει να μπει σε σύμπραξη με ιδιωτικές επιχειρήσεις πρέπει να το κάνει κάτω από πολύ συγκεκριμένες συνθήκες. Δεν μπορεί μια υπηρεσιακή μονάδα να παίρνει αυτές τις αποφάσεις και δεν μπορεί να τις παίρνει ad hoc. Δηλαδή, με βάση κάθε πρόταση που έρχεται. Αυτό δείχνει ότι δεν υπάρχει συνολικό αναπτυξιακό σχέδιο και αυτό μας φέρνει και στην επόμενη ερώτηση.

Που είναι το συνολικό αναπτυξιακό σχέδιο;

Δεν υπάρχει συνολικό αναπτυξιακό σχέδιο, στο οποίο θα πρέπει να παραπέμπεται η Μονάδα Σύμπραξης Δημόσιου Ιδιωτικού Τομέα για να μπορεί να παίρνει αυτές τις αποφάσεις;

Επίσης, υπάρχει και κάτι άλλο σε αυτό το Άρθρο το οποίο μας εκπλήσσει. Μιλάει για ανάθεση. Ανάθεση είναι κάτι άλλο από τη Σύμπραξη Δημόσιου Ιδιωτικού Τομέα. Ανάθεση κάνει το δημόσιο σε μια εταιρεία του ιδιωτικού τομέα. Η σύμπραξη προϋποθέτει τη συμμετοχή του δημοσίου τομέα στη διαδικασία αυτή και δεν μπορούμε να καταλάβουμε ακριβώς αν το νομοσχέδιο -ή μάλλον αυτά τα άρθρα που διορθώνουν τον υφιστάμενο νόμο- αν συγχέουν αυτές τις δύο πολύ διακριτές έννοιες και αν τελικά αντιλαμβάνονται την έννοια της Σύμπραξης Δημοσίου Ιδιωτικού Τομέα ως ανάθεση. Αν γίνεται αυτό λυπούμαστε πάρα πολύ, αλλά νομίζω ότι υπάρχει μια ουσιαστική παρανόηση.

Λίγη ανοχή, κύριε Πρόεδρε. Θα συνεχίσω τώρα με τα Άρθρα που αφορούν την Τοπική Αναπτυξιακή Μετάβαση που είναι τα Άρθρα 25 – 35. Αυτά είναι διοικητικού χαρακτήρα και αφορούν στη συγκρότηση και στελέχωση σχετικών υπηρεσιών με τροποποιήσεις του ν.4872/2021. Έχουμε αντίρρηση στο Άρθρο 33 και επίσης έστω στην Παράγραφο 1 του Άρθρου 33, όπου λέει με απόφαση του αρμόδιου για τα θέματα Δίκαιης Αναπτυξιακής Μετάβασης, ΔΑΜ, Υπουργού δύναται να καθοριστούν, συμπληρωθούν και εξειδικευθούν οι αρμοδιότητες των τμημάτων της ειδικής υπηρεσίας ΔΑΜ. Δηλαδή οι θέσεις ευθύνης καθώς και η κατανομή του προσωπικού της Ειδικής Υπηρεσίας ΔΑΜ. Επίσης, η δεύτερη παράγραφο λέει με Κοινή Απόφαση του αρμόδιου για τα θέματα ΔΑΜ Υπουργού και του Υπουργού Οικονομικών ύστερα από εισήγηση του Διοικητή καθορίζονται οι αποδοχές του προσωπικού. Αυτά τα πράγματα συγκεντρώνουν πάρα πολλή εξουσία στα χέρια του αρμόδιου Υπουργού ΔΑΜ.

Δεύτερον, αναφερόμαστε εδώ πέρα σε έναν υπουργό, τον οποίο δεν ξέρουμε. Δεν ξέρουμε ποιος θα είναι ο αρμόδιος υπουργός. Ενδιαφέρον έχει το γεγονός ότι ο αρμόδιος υπουργός ΔΑΜ δεν πρέπει να είναι ο Υπουργός Οικονομικών. Βέβαια, δεν υπάρχει και Υπουργός Οικονομικών πια, υπάρχει Υπουργός Εθνικής Οικονομίας. Άλλο λάθος εδώ. Αλλά αν υποθέσουμε ότι Υπουργός Οικονομικών είναι ο Υπουργός Εθνικής Οικονομίας, αυτός πρέπει να είναι ένας άλλος υπουργός. Δεν προσδιορίζεται. Ονομάζεται «αρμόδιος υπουργός ΔΑΜ». Γιατί αυτή η ασάφεια; Μήπως θα πρέπει να είναι ο Υπουργός Ανάπτυξης ή κάποιος άλλος υπουργός;

Εν πάση περιπτώσει συγκεντρώνονται πάρα πολλές εξουσίες εδώ και θεωρούμε ότι το να αποφασίζει ποιες θα είναι οι αμοιβές του διοικητή της ειδικής υπηρεσίας, οι αποδοχές του προσωπικού, ο υπουργός είναι λιγάκι προβληματικό. Οι διατάξεις αυτές οι γενικά μας δίνουν την αίσθηση ότι είναι πολύ συγκεντρωτικές, συγκεντρώνουν τρομερή εξουσία στα χέρια του υπουργού και οι αμοιβές πρέπει να καθορίζονται, κατά τη γνώμη μας, με πιο αδιάβλητο τρόπο, διότι αυτές οι διαδικασίες που περιγράφονται σε αυτά τα άρθρα, κατά τη γνώμη μας, είναι ακριβώς εκείνες που εκτρέφουν το πελατειακό κράτος, τη διαπλοκή και τη διαφορά και είμαι σίγουρος ότι και οι κύριοι Υπουργοί θα ήθελαν να κάνουν κάτι ούτως ώστε να μην ενθαρρύνονται αυτά τα φαινόμενα στην πολύ σημαντική, κατά τα άλλα υπόθεση της Δίκαιης Αναπτυξιακής Μετάβασης.

Θα κάνω πολύ συνοπτικά, αλλά 2 σχόλια και θα κλείσω εδώ, κύριε Πρόεδρε. Θα αναφερθώ στο άρθρο για την Ουκρανία, το άρθρο 41. Αυτό αφορά πράγματι έναν Κανονισμό της Ευρωπαϊκής Ένωσης που προβλέπει δανεισμό 18 δισ.. Πιστεύουμε ότι αυτά τα χρήματα προέρχονται από την Ευρωπαϊκή Ένωση, οπότε δεν θα στοιχίσουν στον Έλληνα φορολογούμενο κάτι συγκεκριμένο, αν όμως στοιχίσουν, θέλουμε να το ξέρουμε, παρακαλώ. Επίσης, μου κάνει τρομερή εντύπωση εδώ ότι η βοήθεια αυτή για την Ουκρανία από την Ευρωπαϊκή Ένωση γίνεται βάσει μιας Οδηγίας, η οποία έπρεπε να είχε υπογραφεί πριν αρχίσει το έτος, γιατί αφορά την περίοδο από την 1.1.2023 μέχρι την 31.12.2023, φέτος. Δηλαδή, μένουν μόλις 15 μέρες και έρχεται τώρα να υπογραφεί μια βοήθεια, η οποία θα έπρεπε να έχει δοθεί όλο τον προηγούμενο χρόνο. Αναρωτιόμαστε γιατί υπάρχει αυτή η καθυστέρηση, αλλά δεν μας εκπλήσσει γιατί τα έχουμε δει, έχουμε δει πολύ χειρότερα, πρέπει να πω, σε άλλες περιπτώσεις, ωστόσο δεν είναι αποδεκτή αυτή η καθυστέρηση από διαδικαστικής πλευράς. Ωστόσο η Πλεύση Ελευθερίας, παρόλο που στηρίζει τον αγώνα του λαού της Ουκρανίας κατά της ρωσικής εισβολής, ταυτόχρονα διαφωνεί με την πολιτική και της Ευρωπαϊκής Ένωσης και της Κυβέρνησης στον πόλεμο της Ουκρανίας, γι’ αυτό δεν θα υπερψηφίσει το άρθρο αυτό.

Ήθελα επίσης να αναφερθώ -αναφέρθηκα χθες- στο άρθρο 47 για τις αποδοχές του Μόνιμου Αντιπροσώπου και του Αναπληρωτή Μονίμου Αντιπροσώπου του ΟΟΣΑ που εξομοιώνονται με εκείνες του Πρέσβη στη Γαλλία. Απορώ ποιο είναι το σκεπτικό; Η αιτιολογική έκθεση είναι ένα κείμενο εντελώς αδιαφανές, δεν πρόκειται να μας δώσει καμία εξήγηση. Θα ήμουνα υπόχρεος αν μας έλεγαν οι κύριοι Υπουργοί, από πού προκύπτει αυτή η ανάγκη.

Άρθρο 63, για τον Εθνικό Οργανισμό Διερεύνησης Αεροπορικών και Σιδηροδρομικών. Ατυχημάτων. Αυτό είναι και πολύ επίκαιρο, γιατί αυτή τη στιγμή έξω από τη Βουλή γίνεται συγκέντρωση των οικογενειών των θυμάτων από τα Τέμπη. Είναι μια πολύ σημαντική ημέρα για αυτούς και είναι ένα θλιβερό γεγονός βεβαίως, για το οποίο η Πλεύση Ελευθερίας κάνει τα πάντα, ούτως ώστε να χυθεί φως. Το άρθρο 63 αφορά την ανάληψη από τον Εθνικό Οργανισμό Διερεύνησης Αεροπορικών και Σιδηροδρομικών Ατυχημάτων, τον ΕΟΔΑΣΑΜ, της διερεύνησης ατυχημάτων σιδηροδρομικών. Είχαμε εκπρόσωπο του ΕΟΔΑΣΑΜ εδώ νωρίτερα και συμφώνησε με αυτό το άρθρο αρχικά, ωστόσο τον ρώτησα συγκεκριμένα αν ο οργανισμός του διαθέτει την τεχνογνωσία για την διερεύνηση των σιδηροδρομικών ατυχημάτων, διότι ειδικεύεται στα αεροπορικά ατυχήματα και δυστυχήματα. Άφησε να φανεί ότι αυτή η τεχνογνωσία δεν υπάρχει και εδώ το άρθρο επίσης αφήνει και αυτό μια ασάφεια, λέει ότι θα πρέπει να αναλάβει αυτός ο οργανισμός τη διερεύνηση σιδηροδρομικών ατυχημάτων, όταν στελεχωθεί καταλλήλως, που σημαίνει ότι δεν έχει την κατάλληλη στελέχωση. Αναρωτιόμαστε πότε θα στελεχωθεί καταλλήλως και από πότε θα αρχίσει να αναλαμβάνει αυτή την ευθύνη.

Θα μπορούσα να πω και άλλα τώρα, αλλά θα τα φυλάξω για την επόμενη παρέμβασή μου. Κλείνοντας, θα ήθελα να πω ότι χθες στην πρώτη συνεδρίαση της Επιτροπής είπα ότι όποιος διαβάζει αυτό το νομοσχέδιο με τις ατελείωτες παρατάσεις και την πρόχειρη αδιαφανή και τεχνικά μετριότατη Αιτιολογική Έκθεση, μπορεί να δει όλο το χάος της ελληνικής δημόσιας διοίκησης στο μεγαλείο του.

Παντού βλέπει κανείς ασύνδετα άρθρα, φορμαλιστικές αποφάσεις χωρίς σχέδιο, χωρίς πρόγραμμα, χωρίς στρατηγική και ένα εμφανές άγχος να φανεί ότι έγινε κάτι για προθεσμίες που έχουν λήξει. Αυτό που δεσπόζει είναι ένα ανακάτεμα αρμοδιοτήτων και ευθυνών από τη μία υπηρεσία στην άλλη, συχνά για να συμμαζέψει τα πράγματα που ξέφυγαν από τους δικούς σας προηγούμενους νόμους και υπολογισμούς.

Θα επανέλθω στην τελευταία εισήγησή μου, όπως είπα στην αρχή, στη συζήτηση των υπόλοιπων άρθρων 66 – 98, όμως πρέπει να πω, κλείνοντας, ότι δεν πιστεύουμε πως με αυτό τον τρόπο λύνονται τα χρόνια προβλήματα της ανάπτυξης και της δημόσιας διοίκησης.

Δεν περιμέναμε, επίσης, να μας κάνετε ένα τέτοιο δώρο πριν τα Χριστούγεννα και, μάλιστα, λίγες ώρες πριν αρχίσει η συζήτηση για τον προϋπολογισμό.

Ευχαριστώ, κύριε Πρόεδρε.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής)**: Ευχαριστούμε κι εμείς, κύριε συνάδελφε.

Με τον κ. Αλέξανδρο Καζαμία ολοκληρώθηκε ο κύκλος των Εισηγητών και Ειδικών Αγορητών συναδέλφων ομιλητών.

Το λόγο έχει ο Αναπληρωτής Υπουργός Εθνικής Οικονομίας και Οικονομικών, κ. Νικόλαος Παπαθανάσης.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών)**: Ευχαριστώ πολύ, κύριε Πρόεδρε.

Θα ήθελα πάρα πολύ να ολοκληρώσω την εισήγησή μου, αλλά βλέπω ότι έχει περάσει η ώρα, δεν είναι εδώ ο κ. Γερουλάνος, δεν είναι ο κ. Παναγιωτόπουλος. Επομένως, θα το κάνω στην επόμενη συνεδρίαση.

Θα ήθελα να σταθώ στον κ. Καζαμία, γιατί μου έκανε εντύπωση ότι ενώ τοποθετηθήκατε για πολλά άρθρα, που και πάλι θα τα αναλύσουμε στην επόμενη συνεδρίαση, αναφερθήκατε στο νομοσχέδιο. Γνωρίζετε πολύ καλά εκτός και αν θεωρείτε ότι η νομοθετική διαδικασία πρέπει να γίνεται μέσα από τροπολογίες, διότι εμείς στο πλαίσιο της ορθής νομοθέτησης ερχόμαστε και φέρνουμε άρθρα σε ένα νομοσχέδιο, προκειμένου να ξεφύγουμε από τις τροπολογίες και κάτι για το οποίο εσείς και η Πρόεδρός σας είχε ασκήσει κριτική στο παρελθόν. Επομένως, δεν καταλαβαίνω γιατί αυτή η κριτική για άρθρα που έρχονται που τακτοποιούν και, κατ’ ουσίαν, επιλύουν προβλήματα, ενώ διαφορετικά θα έπρεπε να έρθουν σε τροπολογίες σε νομοσχέδια. Αυτό είναι το ένα.

Το δεύτερο που μου έκανε εντύπωση, εσείς που, κατ’ ουσίαν, λέτε ότι στηρίζετε τις μικρές, πολύ μικρές επιχειρήσεις και έχετε όλη αυτή τη ρητορική, δεν μπορώ να καταλάβω πώς εναντιώνεστε σε παρατάσεις του αναπτυξιακού νόμου που αφορούν μικρές και πολύ μικρές επιχειρήσεις που, μέσα από τα προβλήματα και από τον COVID και από τα προβλήματα τα οποία υπήρχαν της ενεργειακής κρίσης και του πολέμου, δημιούργησαν προβλήματα σε αυτές τις πολύ μικρές επιχειρήσεις να ολοκληρώσουν. Δεν θέλετε ειλικρινά, κ. Καζαμία, να στηρίξουμε τις μικρές, πολύ μικρές επιχειρήσεις; Θα πρέπει να το δείτε αυτό διότι γνωρίζω ότι ως παράταξη πάντοτε λέτε και μιλάτε υπέρ των μικρών. Επομένως θα πρέπει να μην κάνουμε εδώ αντιπολίτευση μόνο για την αντιπολίτευση. Θα πρέπει να μπαίνουμε στην ουσία των ζητημάτων.

Λέω ότι θέλω να τοποθετηθώ τη Δευτέρα για να είναι εδώ και οι Αγορητές της μείζονος αντιπολίτευσης και του Πασοκ, για να μπορέσω να αναφερθώ στα θέματα που αναφέρθηκαν σχετικά με τα σχετικά με τα ΣΔΙΤ, σχετικά με τη δίκαιη αναπτυξιακή μετάβαση, να δούμε εδώ ποιο είναι το Κόμμα που ενδιαφέρθηκε για τη δίκαιη αναπτυξιακή μετάβαση, ποιοι έστρεψαν την προσοχή τους σε ένα πρόβλημα το οποίο είχε ξεκινήσει και ήταν και επί διακυβέρνησης ΠΑΣΟΚ και επί διακυβέρνησης ΣΥΡΙΖΑ, να μιλήσουμε για την Αναπτυξιακή Τράπεζα που, κατ’ ουσίαν, στηρίζει τις μικρομεσαίες επιχειρήσεις, να κάνουμε ένα δημιουργικό διάλογο, έναν διάλογο που πραγματικά προάγει την κοινοβουλευτική διαδικασία και όχι μόνο να κάνουμε απλά αντιπολίτευση για την αντιπολίτευση.

Εγώ θα ήθελα να σας ρωτήσω, κ. Καζαμία, δεν θα ψηφίσετε το άρθρο σχετικά με τον περιορισμό του ποσοστού κέρδους;

Θέλω να σας ρωτήσω δεν θα ψηφίσετε το καλάθι του νοικοκυριού;

Άραγε, περί τίνος τυρβάζετε και φωνάζετε για τις μικρές επιχειρήσεις, για τα νοικοκυριά;

Έχει μεγάλη σημασία, όταν συζητάμε εδώ ορισμένα άρθρα. Εγώ δέχομαι την κριτική για κάποια άρθρα, αλλά τα άρθρα τα οποία έχουν σχέση με τα νοικοκυριά, με τις επιχειρήσεις, με τις πολύ μικρές επιχειρήσεις θα περίμενα να τα στηρίξετε.

Θα τοποθετηθώ, κύριε Πρόεδρε, τη Δευτέρα.

Ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής)**: Σας ευχαριστούμε, κύριε Υπουργέ.

Το λόγο έχει ο κ. Καζαμίας.

**ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»)**: Σχετικά με τις παρατάσεις, κύριε Υπουργέ, ορισμένες είναι χρήσιμες και βοηθούν, αλλά είμαστε κατά της λογικής των παρατάσεων, γιατί δεν λύνουν τα προβλήματα, τα μεταθέτουν.

Καταλάβατε;

Αυτό είναι μια βασική διευκρίνιση την οποία ήθελα να κάνω.

Σχετικά με τις τροπολογίες, μα φέρνετε συνέχεια τροπολογίες σε αυτό το νομοσχέδιο. Αν καταργούσε τις τροπολογίες θα το δεχόμουν, αλλά οι τροπολογίες έρχονται την τελευταία στιγμή για άσχετα θέματα.

Ίσως να αισθάνεστε εσείς –εγώ είμαι καινούργιος Βουλευτές - ότι έχουν μειωθεί σε σχέση με τα έκτροπα που γίνονταν στο παρελθόν, αλλά δεν έχει λυθεί το πρόβλημα, συνεχίζουμε να τις έχουμε.

Έπειτα, περιορισμός του ποσοστού κέρδους, όπου υπάρχει, βεβαίως, εμείς θα το υποστηρίξουμε, αλλά το νομοσχέδιο δεν είναι μόνο για αυτό. Έχει 98 άρθρα που περιέχουν πολλά άλλα.

Ευχαριστώ, κύριε Πρόεδρε.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής)**: Ευχαριστούμε και εμείς, κύριε συνάδελφε.

Με την τοποθέτηση του Αναπληρωτή Υπουργού Εθνικής Οικονομίας και Οικονομικών κ. Νικόλαου Παπαθανάση ολοκληρώσαμε την τρίτη συνεδρίαση της Επιτροπής με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Εθνικής Οικονομίας και Οικονομικών με τίτλο «Οργανωτικές και διαδικαστικές διατάξεις για την ανάπτυξη, παρεμβάσεις για την ενίσχυση της δίκαιης αναπτυξιακής μετάβασης και άλλες επείγουσες διατάξεις».

Η επόμενη συνεδρίαση, η τέταρτη συνεδρίαση που θα διατεθεί στη β΄ ανάγνωση θα διεξαχθεί τη Δευτέρα 18 Δεκεμβρίου και ώρα 13.00΄ στην Αίθουσα Προέδρου «ΔΗΜΗΤΡΙΟΥ - ΓΕΩΡΓΙΟΥ ΠΑΠΑΣΠΥΡΟΥ», δηλαδή την Αίθουσα 150.

Καλή συνέχεια.

Σας ευχαριστώ.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες είναι οι Βουλευτές κ.κ. Παρόντες ήταν οι Βουλευτές κ.κ. Αβραμόπουλος Δημήτριος, Ακτύπης Διονύσιος, Αραμπατζή Φωτεινή, Αυγερινοπούλου Διονυσία – Θεοδώρα, Βεσυρόπουλος Απόστολος, Βλάχος Γεώργιος, Δερμεντζόπουλος Χρήστος, Ζεμπίλης Αθανάσιος, Ιατρίδη Τσαμπίκα (Μίκα), Καββαδάς Αθανάσιος, Καλαφάτης Σταύρος, Καραγκούνης Κωνσταντίνος (Κώστας), Καραμανλή Άννα, Καρασμάνης Γεώργιος, Κοτρωνιάς Γεώργιος, Κρητικός Νεοκλής, Κωτσός Γεώργιος, Λεονταρίδης Θεόδωρος, Λιούτας Αθανάσιος, Μαρκόπουλος Δημήτριος, Μηταράκης Παναγιώτης (Νότης), Μπακογιάννη Θεοδώρα (Ντόρα), Παπαδόπουλος Μιχαήλ (Μιχάλης), Πασχαλίδης Ιωάννης, Πέτσας Στυλιανός (Στέλιος), Σαλμάς Μάριος, Σίμος Ευστράτιος (Στράτος), Σκόνδρα Ασημίνα, Τραγάκης Ιωάννης, Τσιάρας Κωνσταντίνος, Παναγιωτόπουλος Ανδρέας, Γεροβασίλη Όλγα, Καραμέρος Γεώργιος, Μαμουλάκης Χαράλαμπος (Χάρης), Παππάς Νικόλαος, Αποστολάκη Ελένη-Μαρία (Μιλένα), Βατσινά Ελένη, Γερουλάνος Παύλος, Κατρίνης Μιχαήλ, Κουκουλόπουλος Παρασκευάς (Πάρις), Σταρακά Χριστίνα, Μεταξάς Βασίλειος, Δελλής Ιωάννης, Βιλιάρδος Βασίλειος, Φωτόπουλος Στυλιανός, Κόντης Ιωάννης, Χαλκιάς Αθανάσιος, Οικονομόπουλος Αναστασιος, Νατσιός Δημήτριος, Καζαμίας Αλέξανδρος.

Τέλος και περί ώρα 20.20΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

**ΑΠΟΣΤΟΛΟΣ ΒΕΣΥΡΟΠΟΥΛΟΣ ΑΣΗΜΙΝΑ ΣΚΟΝΔΡΑ**